title: Kunnallisvaalit 1918

text: Vaaleissa oli äänioikeutettuja 1 653 665.


title: Kunnallisvaalit 1918

text: Äänestysaktiivisuudessa oli suurta kuntakohtaista vaihtelua. Korkein äänestysprosentti oli Pietarsaaressa 66,9 % ja matalin Kaskisissa 0,7 %. Matalan äänestysprosentin kunnissa oli kyse siitä, että vaaleissa oli ehdolla vain yksi lista, jossa oli yhtä monta ehdokasta kuin valtuustoon valittiin jäseniä. Tällöin ei äänestämisellä ollut mitään merkitystä.


title: Kunnallisvaalit 1918

text: Porvarilliset ehdokkaat saivat vaaleissa koko maan tasolla 64,1 % äänistä ja sosialistit 35,9 %. Sosialistien heikko menestys johtui siitä, että merkittävä määrä heidän kannattajiaan oli vankileireillä. Myös vaalityön organisointi oli sisällissodan hävinneelle osapuolelle vaikeaa.


title: Lagerspetz

text: Lagerspetz tai Lagerspets voi tarkoittaa seuraavia henkilöitä:


title: Tuuli Merikoski

text: Tuuli Merikoski (ent. Merikoski-Silius, s. 22. marraskuuta 1967) on suomalainen keskimatkojen juoksija. Hänen päämatkansa olivat 800 m ja 1 500 m. Merikosken vuonna 1991 juostu 800 metrin ennätysaika 2.00,59 on voimassa oleva Suomen ennätys. Seuratasolla hän edusti Tampereen Pyrintöä, jonka toiminnassa hän on edelleen aktiivisesti mukana.


title: Tuuli Merikoski

text: Tuuli Merikoski opiskeli filosofian maisteriksi Helsingin yliopistossa pääaineenaan yleinen kielitiede. Hänen v. 1998 tekemänsä pro gradun aihe oli: "Kultakypärä survoi pikkumustan kaappiin: sanomalehtien jääkiekkoselostusten verbien semanttista analyysia."


title: Tuuli Merikoski

text: Merikoski työskenteli vuodesta 2001 Suomen Olympiakomitean palveluksessa huippu-urheilijoiden opinto- ja urasuunnittelun asiantuntijana. Toukokuussa 2011 Merikoski siirtyi Helsingin Malmilla sijaitsevan Helmi Liiketalousopiston huippu-urheilukoulutuksen kehittämispäälliköksi.


title: Bob Roggy

text: Bob Roggy (s. 6. elokuuta 1956 Holmdel Township, New Jersey – 4. elokuuta 1986 Houston) oli yhdysvaltalainen keihäänheittäjä. Hän oli kauden 1982 maailmantilaston ensimmäinen heitettyään 95,80 metriä Stuttgartissa, Länsi-Saksassa. Roggy kuoli tapaturmaisesti pudotessaan kuorma-auton lavalta.


title: Bob Roggy

text: Bob Roggylla on hallussaan Kalevan kisojen kaikkien aikojen pisin keihästulos. Vuonna 1982 Kouvolassa hän heitti vanhalla keihäsmallilla kilpailun ulkopuolisena heittäjänä tuloksen 94,46. Roggy oli myös ensimmäinen amerikkalaisheittäjä, joka rikkoi brittiläistä yksikköjärjestelmää käyttävissä maissa haamurajana olleen 300 jalkaa (91,44m).


title: Gaius Cestius Gallus

text: Gaius Cestius Gallus (k. 67 jaa.) oli konsuli ja Syyrian legaatti antiikin Rooman aikana. Hän oli legaattina vuodesta 63 tai 65.


title: Gaius Cestius Gallus

text: Vuonna 66 alkoi ensimmäinen juutalaissota, ja Gallus sai tehtäväkseen koota armeijan ja marssia tukahduttamaan kapina alkuunsa. Hän onnistui Beit She'arimin alueen Jezreelin laaksossa, mutta epäonnistui Jerusalemin valtaamisessa. Perääntyessään Jerusalemista hän ja hänen legioonansa XII Fulminata joutuivat juutalaiskapinallisten väijyttämiksi, jolloin roomalaiset kärsivät suuria tappioita. Hänen onnistui paeta vaivoin uhraamalla suuren osan miehistään ja kalustostaan.


title: Simon Bar Giora

text: Simon Bar Giora (k. 70 jaa.)(tunnetaan myös Simeon Bar Giora tai Simon Ben Giora) oli yksi juutalaiskapinallisten johtajista ensimmäisessä juutalaissodassa 66–70 jaa. Rooman valtakuntaa vastaan.


title: Simon Bar Giora

text: Hän kuoli vuonna 70 Jerusalemin piirityksen jälkeen kun roomalaiset kuristivat hänet voitonjuhliensa päätteeksi.


title: Giskalan Johannes

text: Giskalan Johannes (k. 70 jaa.) (tunnetaan myös nimellä "Yohanan me-Gush Halav", tai "Johannes ben Levi") oli yksi juutalaiskapinallisten johtajista ensimmäisessä juutalaissodassa Rooman valtakuntaa vastaan.


title: Giskalan Johannes

text: Roomalaisten ryöstäessä ja polttaessa Johanneksen kotikylän, hän kokosi vastarintaliikkeen roomalaisia vastaan. Vuonna 70 roomalaiset piirittivät kenraali Titus Flavius Vespaniuksen johdolla Jerusalemin ja neljä kuukautta myöhemmin se vallattiin. Johannes oli tällöin Jerusalemin selooteista koottujen joukkojen komentaja ja hänet lähetettiin Roomaan, jossa hän vietti loppuelämänsä vankeudessa.


title: William Bebb

text: William Bebb (8. joulukuuta 1802 – 23. lokakuuta 1873 Rockford) oli yhdysvaltalainen juristi ja Whig-puoluetta edustanut poliitikko, joka toimi Ohion kuvernöörinä vuosina 1846–1849. Hän kannatti William Henry Harrisonia whigien presidenttiehdokkaaksi vuonna 1840 ja Henry Clayta neljä vuotta myöhemmin.


title: Levi Jern

text: Johan Levi Jern (22. syyskuuta 1893 Mustasaari – 22. toukokuuta 1973 Vaasa) oli maanviljelijä, kunnallisneuvos ja ruotsalaisen kansanpuolueen kansanedustaja.


title: Levi Jern

text: Jernin vanhemmat olivat maanviljelijä, saarnaaja August Jern ja Ulrika Nääs. Hän kävi kansakoulun ja vuonna 1912 kansanopiston. Jern toimi tämän jälkeen maanviljelijänä Mustasaaressa vuosina 1919–1955. Jern sai kunnallisneuvoksen arvon 1941.


title: Levi Jern

text: Jern oli RKP:n kansanedustajana vuosina 1922–1954 edustaen Vaasan läänin eteläistä vaalipiiriä. Hän toimi ruotsalaisen eduskuntaryhmän puheenjohtajana ja oli presidentin valitsijamies vuoden 1950 presidentinvaaleissa. Kunnallispolitiikassa Jern oli mukana Mustasaaren kunnanvaltuuston ja kunnallislautakunnan puheenjohtajana. Hän oli Suomen ruotsalaisten kansankäräjien puheenjohtajana ja valtuutettuna sekä RKP:n keskushallituksen varapuheenjohtajana.


title: Levi Jern

text: Jern oli naimisissa vuosina 1917–1956 Signe Matilda Ahlbäckin kanssa. Vuonna 1957 hän meni uusiin naimisiin Ester Elisabet Lindrosin (ent. Malin) kanssa. Kansanedustaja Elly Sigfrids oli hänen tyttärensä.


title: Emil Hästbacka

text: Johan Emil (J.E.) Hästbacka (30. kesäkuuta 1872 Teerijärvi – 17. tammikuuta 1951 Teerijärvi) oli pankinjohtaja, maanviljelijä ja ruotsalaisen kansanpuolueen kansanedustaja.


title: Emil Hästbacka

text: Hästbackan vanhemmat olivat maanviljelijä Johan Hästbacka ja Maria Hästbacka. Hän kävi kansakoulun ja toimi sitten maanviljelijänä Teerijärvellä vuosina 1890–1951. Hästbacka oli myös Wilh. Schaumanin palveluksessa ensin puutavaraliikkeen metsäpäällikkönä 1896–1912 ja sitten puutavaraliikkeen toisena johtajana 1912–1929. Samaan aikaan hän toimi Puutavara Oy Ykspihlajan isännöitsijänä 1911–1916 ja Oy Furun toisena johtajana 1916–1924. Viimeksi Hästbacka oli Teerijärven säästöpankin toimitusjohtajana vuosina 1930–1949. Hän sai talousneuvoksen arvonimen 1932.


title: Emil Hästbacka

text: Hästbacka oli RKP:n kansanedustajana vuosina 1917–1948 edustaen Vaasan läänin pohjoista vaalipiiriä. Hän kuului valtiontilintarkastajiin ja oli mukana kunnallispolitiikassa Teerijärven kuntakokouksen ja kunnanvaltuuston puheenjohtajana. Hästbacka oli jäsenenä Vaasan läänin pohjoisen vaalipiirin keskuslautakunnassa ja Ruotsalaisen kansanpuolueen lisätyssä keskushallituksessa.


title: Emil Hästbacka

text: Hästbacka oli naimisissa vuosina 1891–1897 Emma Lovisa Sågslampin kanssa. Vuodesta 1898 hän oli naimisissa Aina Maria Kuleniuksen kanssa.


title: Matti Miikki

text: Matti Nikolai Miikki (30. joulukuuta 1889 Ruokolahti – 9. heinäkuuta 1960 Imatra) oli maanviljelijä, kunnallisneuvos ja Maalaisliiton kansanedustaja ja ministeri.


title: Matti Miikki

text: Miikin vanhemmat olivat talollinen Matti Heikinpoika Miikki ja Katri Mälkiä. Hän kävi kansakoulun ja toimi sitten maanviljelijänä ensin Ruokolahdella vuoteen 1948 saakka ja sitten Imatralla vuosina 1948–1960. Miikki teki opintomatkat Norjaan 1939 ja Puolaan 1956.


title: Matti Miikki

text: Miikki oli Maalaisliiton kansanedustajana vuosina 1930–1960 edustaen Viipurin läänin itäistä vaalipiiriä 1930–1945, Kymen läänin itäistä vaalipiiriä 1945–1948 ja Kymen läänin vaalipiiriä 1948–1960. Hän kuului myös valtiontilintarkastajiin ja oli toisena valtiovarainministerinä Kekkosen III hallituksessa 1951–1953. Miikki kuoli kesken vaalikauden ja hänen tilalleen eduskuntaan tuli Mikko Kaarna.


title: Matti Miikki

text: Miikki toimi presidentin valitsijamiehenä vuoden 1950 presidentinvaaleissa ja oli mukana kunnallispolitiikassa Imatran kauppalanvaltuuston jäsenenä ja Ruokolahden kunnanvaltuuston puheenjohtajana sekä kunnallislautakunnan esimiehenä ja rahastonhoitajana. Miikki sai kunnallisneuvoksen arvonimen vuonna 1954. Miikki oli myös muun muassa Maalaisliiton Karjalan piirin puheenjohtajana 1945–1960 ja puolueen Etelä-Karjalan piiritoimikunnan jäsenenä ja rahastonhoitajana.


title: Matti Miikki

text: Miikki oli naimisissa vuodesta 1912 Miina Joutosen kanssa. He saivat kuusi lasta.


title: Janne Koivuranta

text: Johan Samuel (Janne Samuli) Koivuranta (20. elokuuta 1885 Rovaniemi – 23. toukokuuta 1967 Rovaniemen maalaiskunta) oli maanviljelijä, kunnallisneuvos ja Maalaisliiton kansanedustaja.


title: Janne Koivuranta

text: Koivurannan vanhemmat olivat talollinen Aaprami Koivuranta ja Johanna Haavikko. Hän kävi kiertokoulun ja kansanopiston ja oli ensin kruununtorpparina vuosina 1900–1905 ja sitten maanviljelijänä Rovaniemen maalaiskunnassa 1905–1967. Koivuranta teki myös tukki- ja uittotöitä ja toimi Rovaniemen Sinetän osuuskassan kirjanpitäjänä 1909–1929. Hän oli myös katolainojen tarkastajana ja hätäaputöiden johtajana sekä vuonna 1924 Pohjolan Sanomain vastaava toimittajana.


title: Janne Koivuranta

text: Koivuranta oli Maalaisliiton kansanedustajana vuosina 1919–1945 ja 1948–1951 edustaen Oulun läänin pohjoista vaalipiiriä 1919–1939 ja Lapin läänin vaalipiiriä 1939–1945 sekä 1948–1951. Hän oli mukana kunnallispolitiikassa Rovaniemen kunnanvaltuuston varapuheenjohtajana sekä kunnallislautakunnan ja kunnanhallituksen jäsenenä. Koivuranta sai kunnallisneuvoksen arvonimen 1937. Koivuranta kuului myös valtiontilintarkastajiin ja oli Maalaisliiton keskushallituksen jäsen.


title: Janne Koivuranta

text: Koivuranta oli naimisissa vuodesta 1907 Edith Johanna Uusitalon kanssa.


title: Elias Tukia

text: Elias Tukia (29. syyskuuta 1877 Lappee – 30. huhtikuuta 1950 Lappee) oli maanviljelijä, kunnallisneuvos ja suomalaisen puolueen, kokoomuksen sekä viimeksi Maalaisliiton kansanedustaja.


title: Elias Tukia

text: Tukian vanhemmat olivat maanviljelijä Antti Tukia ja Anna Lipiäinen. Hän kävi kansanopiston ja toimi maanviljelijänä Lappeella. Tukia oli myös Lappeen kunnan rahastonhoitajana 1922–1924.


title: Elias Tukia

text: Tukia oli suomalaisen puolueen kansanedustajana 1917–1918, kokoomuksen kansanedustajana 1918–1919 sekä maalaisliiton kansanedustajana vuosina 1924–1948. Hän edusti Viipurin läänin läntistä vaalipiiriä 1917–1919 ja 1924–1945 sekä Kymen läänin läntistä vaalipiiriä 1945–1948. Tukia toimi presidentin valitsijamiehenä vuosien 1925, 1931, 1937, 1940 ja 1943 presidentinvaaleissa ja oli mukana kunnallispolitiikassa Lappeen kunnanvaltuuston puheenjohtajana ja kunnallislautakunnan esimiehenä. Hän sai kunnallisneuvoksen arvonimen 1937.


title: Elias Tukia

text: Tukia oli naimisissa vuodesta 1907 Leena Flykthin kanssa.


title: Jerusalemin juutalaiskortteli

text: Jerusalemin juutalaiskortteli (hepreaksi: הרובע היהודי, HaRova HaYehudi tai Rova, arabiaksi: حارة اليهود, Harat al-Yehud) on yksi neljästä perinteisestä kaupunginosasta Jerusalemin vanhassa kaupungissa, jossa se rajoittuu etelässä Siioninporttiin, lännessä armenialaiskortteliin sekä idässä itkumuuriin ja Temppelivuoreen. Alueen pinta-ala on noin 116 000 neliömetriä.


title: Jerusalemin juutalaiskortteli

text: Nykyään korttelissa on noin 2000 asukasta, mutta 1900-luvun alussa siellä asui noin 19 000 juutalaista. Siellä asuu enimmäkseen uskonnollisia juutalaisia, ja asuntojen hinnat ja vuokrat kuuluvat siellä maailman korkeimpiin. Monet nykyiset asuinrakennukset ovat muurien ympäröimiä. Korttelissa on myös useita ješivoja ja synagogia. Suurin synagogista on Hurvan synagoga, joka on hävitetty useita kertoja ja vihitty uudelleen käyttöön viimeksi vuonna 2010.


title: Jerusalemin juutalaiskortteli

text: Vuonna 135, kun Rooman keisari Hadrianus rakennutti hävitetyn Jerusalemin raunioille Aelia Capitolinan varuskuntakaupungin, Kymmenes legioona, "Legio X Fretensis" majoitettiin nykyisen juutalaiskorttelin alueelle. Hadrianus myös karkotti alueelta kaikki juutalaiset. Vanhan kaupungin raunioille rakennettiin uutta, muun muassa roomalainen kylpylä.


title: Jerusalemin juutalaiskortteli

text: Juutalaiskortteli muotoutui vuosisatojen kuluessa vähitellen Rambanin synagogan ympärille. Alkujaan se sijaitsi Länsimuurin lounaispäässä olevien Maurien portin ja Coponiuksen portin luona.


title: Jerusalemin juutalaiskortteli

text: Korttelin asutus ei ollut puhtaasti juutalaista, eikä se koskaan ollutkaan sen enempää juutalaisten asukkaiden kuin osmanihallitsijoidenkaan tavoitteena. Osmanien valtakaudella (1517-1917) suurimman osan alueen taloista omistivat muslimit, jotka vuokrasivat ne juutalaisille. Tämä olikin ynteä syynä siihen, että kun juutalaisia alkoi suurin joukoin muuttaa maahan 1800-luvun lopulta lähtien, he asettuivat enimmäkseen vanhan kaupunginmuurin ulkopuolelle, jonne syntyi uusi kaupunginosa ja jossa rakennusmaata oli helpompi hankkia.


title: Jerusalemin juutalaiskortteli

text: Vaikka 1800-luvulla useimmat Jerusalemin asukkaat asuivat mieluiten oman yhteisönsä jäsenten naapureina, juutalaiskortteleissa asui myös muslimeja ja muslimikorttelissa juutalaisia. Monet juutalaiset muuttivat vuosisadan lopulla muslimikortteliin, koska juutalaiskortteli alkoi olla liian tiheään ja ahtaasti asuttu. Toisaalta juutalaiskorttelin keskellä oli noin hehtaarin laajuinen pääasiassa muslimien asuttama Marokkolaiskortteli eli "Mughrabi"-kortteli.


title: Jerusalemin juutalaiskortteli

text: Vuonna 1857 Saksan ja Alankomaiden juutalaisten perustama Batei Mahasse -järjestö rakennutti Rothschildien tuella alueelle suurehkon asuinrakennusryhmän, jonka nimi on myös Batei Mahasse.


title: Jerusalemin juutalaiskortteli

text: Israelin itsenäisyyssodan jälkeen vuonna 1949 Jerusalemin vanhakaupunki, juutalaiskortteli mukaan luettuna, joutui Jordanian hallintaan, mutta sen länsipuolella, vanhan kaupunginmuurin ulkopuolelle 1900-luvun alussa noussut uusi pääasiassa juutalaisten siirtolaisten asuttama kaupunginosa Israelille. Jo vuonna 1948 kaikki vanhassa juutalaiskorttelissa asunutta 2000 juutalaista karkotettiin. Jordanian Arabilegioonan paikallinen komentaja, eversti Abdullah el Tell, jonka kanssa Mordechai Weingarten neuvotteli aseleposopimuksen, kuvasi myöhemmin vuonna 1959 muistelmissaan juutalaiskorttelin tuhoa seuraavasti:


title: Jerusalemin juutalaiskortteli

text: Jodranian sotajoukkojen komentajan kerrotaan raportoineen esimiehilleen: "Ensimmäisen kerran tuhanteen vuoteen juutalaiskorttelissa ei ole ainoatakaan juutalaista. Yksikään rakennus ei ole säilynyt vahingoittumattomana. Tämä tekee juutalaisten paluun mahdottomaksi." Abdullah el Tell, joka johti Jordanian sotajoukkoja, perusteli juutalaiskorttelin hävittämistä sillä, että jos siellä olevia asuintaloja ei olisi hävitetty, hän olisi menettänyt puolet miehistään. Lisäksi hänen mukaansa systemaattinen purkaminen herätti armotonta kauhua juutalaisten keskuudessa, jotka tappoivat sekä sotilaita että siviiejä. Hurvan synagoga räjäytettiin. Jordanian 19 vuotta kestäneenä valtakautena juutalaiskorttelin rakennuksista purettiin noin kolmasosa. Valituksen mukaan, jonka Israel teki Yhdistyneille kansakunnille, korttelin 35 juutalaisesta synagogasta vain yksi oli jäljellä, kaikki muut tuhottu. Osa niistä oli kokonaan purettu, joitakin käytettiin varastoina, talleina tai jopa kaatopaikkoina.


title: Jerusalemin juutalaiskortteli

text: Vuoden 1948 sodan alussa Punainen risti majoitti Palestiinan pakolaisia autioituneeseen ja osittain tuhoutuneeseen juutalaiskortteliin.. Näin sai alkunsa myöhemmin UNRWA:n ylläpitämä Muaskan pakolaisleiri, jonne sijoitettiin pakolaisia 48 alueelta eri puolilta Israelia. Ajan myötä leiriin asettui pakolaisten lisäksi muitakin köyhiä.. Välillä Jordania suunnitteli korttelin muuttamista puistoksi, mutta hankkeesta luovuttiin, koska sen enempää UNRWA kuin Jordanian hallituskaan ei halunnut saada osakseen sellaista negatiivista kansainvälistä julkisuutta kuin minkä vanhojen juutalaistalojen purkaminen olisi aiheuttanut. Vuonna 1964 pakolaiset päätettiin siirtää uudelle leirille, joka rakennettiin lähelle Shuafatia. Useimmat heistä kieltäytyivät muuttamasta, koska he olivat menettäneet elinkeinonsa, jonka mahdollistivat Jerusalemissa käyneet turistit, ja myös pääsy pyhille paikoille olisi vaikeutunut. Lopulta vuosina 1965-1966 monet pakolaiset siirrettiin Shuafatiin pakkotoimin.


title: Jerusalemin juutalaiskortteli

text: Jerusalemin vanhakaupunki ja siihen kuulunut juutalaiskortteli pysyivät Jordanian hallinnassa kesäkuussa 1967 käytyyn kuuden päivän sotaan saakka, jolloin Israel miehitti alueen. Jo viikon kuluttua vanhan kaupungin valtauksesta marokkolainen Mughrabin kortteli, jossa oli 25 asuinhuoneistoa, purettiin maan tasalle, jotta paikalle voitiin muodostaa laaja aukio Länsimuurin eteen.


title: Jerusalemin juutalaiskortteli

text: Huhtikuussa 1968 Israelin hallitus takavarikoi 129 dunamin (noin 16 hehtaarin) laajuisen maa-alueen, joka käsitti vuotta 1948 edeltäneen juutalaiskorttelin. Vuonna 1969 Rakennus- ja asuntoministeriön suojelusessa perustettiin Juutalaiskorttelin kehitysyhtiö, jonka tehtävänä oli jälleenrakentaa kortteli.


title: Jerusalemin juutalaiskortteli

text: Juuri ennen vuoden 1967 sotaa Jerusalemin juutalaiskorttelissa asui noin 1000 arabia, useimmat heistä pakolaisia, jotka olivat vallanneet alueelta karkotetuilta juutalaisilta vuonna 1949 tyhjiksi jääneet asunnot. Vaikka monet heistä pakenivat sieltä vuonna 1967, osa heistä palasi sen jälkeen, kun Levi Eshkol oli määrännyt, ettei arabiasukkaita tule pakkokeinoin häätää alueelta. Kun Menachem Begin vuonna 1977 nousi valtaan, hän määräsi suurimman osan arabeista karkotettavaksi korttelista, mutta salli "hyvän tahdon eleenä" 25 arabiperheen jäädä sinne. Muille korttelin entisille arabiasukkaille, jotka eivät kuuden päivän sodan aikana olleet paenneet, oli maksettava korvauksia, joita useimmat heistä kuitenkin kieltäytyivät ottamasta vastaan. Kortteli jälleenrakennettiin noudattamalla Jerusalemin vanhallekaupungille vanhastaan ominaista tiheää kaupunkirakennetta. Israelin kiinteistöhallinto teki asukkaiden kanssa pitkäaikaiset vuokrasopimukset. Vuonna 2004 korttelin asukasluku oli 2 348, ja siellä toimii myös useita oppilaitoksia.


title: Jerusalemin juutalaiskortteli

text: Vuoden 1967 sotaa seuranneina vuosina noin 6000 arabia karkotettiin juutalaiskorttelista, ja alueen kehittämisestä huolehtinut yhtiö ei päästänyt palestiinalaisia sinne asumaan, koska he eivät olleet juutalaisia. Tämä käytäntö laillistettiin vuonna 1978 kun Israelin korkein oikeus teki päätöksen Mohammed Burqanin tapauksesta. Päätös oli, että vaikka Burqan omisti asuintalonsa, hän ei saanut palata, koska alueella oli "erityinen historiallinen merkitys" juutalaiskansalle.


title: Jerusalemin juutalaiskortteli

text: Ennen kuin kortteli vuoden 1967 sodan jälkeen jälleenrakennettiin, siellä suoritettiin Heprealaisen yliopiston arkeologi Nahman Avigadin johdolla arkeologisia kaivauksia. Osa löydetyistä rakennusten jäännöksistä muodostaa nykyisin Wohlin arkeologisen museon, joka sijaitsee nykyisten rakennusten alla, osa on näkyvillä puistoissa ulkosalla. Alueelta löydettiin muun muassa seuraavien rakennusten ja rakennelmien jäännöksiä:


title: Jerusalemin juutalaiskortteli

text: Lisäksi sieltä löydettiin noin 2200 vuotta vanha laastiseinälle kaiverretu temppelin menoran kuva.


title: Jerusalemin juutalaiskortteli

text: Vuonna 2010 israelilaiset arkeologit löysivät Rooman kymmennennen legioonan rakennuttaman uima-altaan. Siihen kuuluivat altaaseen kohtavat portaat, valkoinen mosaiikkinen pohja ja satoja terrakottaisia kattotiiliä, joihin oli leimattu roomalaisen sotaväenosaston nimi. Mahdollisesti kyseessä on osa laajemmasta kokonaisuudesta, jossa tuhannet sotilaat aikoinaan kylpivät, ja se viittaa siihen, että roomalainen kaupunki oli laajempi kuin yleensä on oletettu. Jordanian valtakaudella paikalle rakennettiin viemärijärjestelmä. Vuonna 2010 alueelta löydettiin myös arabiankielinen piirtokirjoitus 900-luvulta, Abbasidien kalifaatin ajoilta.


title: Ritva Melender

text: Ritva Kaija Hannele Melender (o.s. Lemettinen, s. 9. syyskuuta 1960 Ylistaro) on entinen suomalainen kestävyysjuoksija. Hänen Lontoon maratonilla vuonna 1995 juoksemansa aika 2.28.00 on voimassa oleva Suomen ennätys. Seuratasolla hän edusti Vaasan Vasamaa ja Nurmon Urheilijat -99:ää.


title: Oskari Räisänen

text: Oskari Vilhelm (Oki) Räisänen (9. huhtikuuta 1886 Iisalmi – 23. toukokuuta 1950 Helsinki) oli taiteilija ja Helsingin Sanomien pilapiirtäjä. Räisänen käytti myös nimimerkkejä "Ansu", "Okias", "Räisänen", "Räisäs-Oki", "O." ja "Savolaisia".


title: Oskari Räisänen

text: Räisäsen vanhemmat olivat kelloseppä Heikki Räisänen ja Maria Kristiina Vahlberg. Hän kävi kaksi vuotta reaali- ja porvarikoulua ja opiskeli sitten Suomen Taideyhdistyksen piirustuskoulussa 1904–1907. Räisänen oli pilapiirtäjänä "Maakansa"-lehdessä 1930–1932 ja "Helsingin Sanomissa" 1932–1950, seuraten lehdestä toiseen pakinoitsija "Eeroa" (Lassi Hiekkala), jonka pakinoita kuvitti. Räisänen piirsi pilakuvia myös "Tuulispää"- ja "Kurikka"-huumorilehtiin. Pilapiirrosten ohella Räisänen maalasi myös muotokuvia ja kuvitti vuonna 1923 Maiju Lassilan "Tulitikkuja lainaamassa" -teoksen. Hän osallistui yleisiin taidenäyttelyihin vuodesta 1906 lähtien ja piti kaksi yksityisnäyttelyä. Räisänen otti osaa myös Leipzigissa vuonna 1927 pidettyyn taidegrafiikkanäyttelyyn.


title: Oskari Räisänen

text: Räisänen oli naimisissa vuodesta 1913 piirustuksen opettaja Anna-Liisa Liukun kanssa.


title: Raaka-Arska

text: Raaka-Arska (oikealta nimeltään Ari Tuominen, s.1958) on suomalainen rock-laulaja ja roudari. Hän tuli tunnetuksi ennen kaikkea Popeda -yhtyeen roudarina, mutta on ollut myös sitä ennen ainakin Eppu Normaalin mukana. 1980-luvulta lähtien Raaka-Arska esitti Popedan keikoilla yhden kappaleen per keikka aina eroamiseensa saakka, ja vieraili lavalla silloin tällöin vielä myöhemminkin. Kontra-cover "Muumi Muumi" on ollut hänen bravuurinsa. Vuonna 1989 Raaka-Arska äänitti soolo-EP:n, mutta se ei saavuttanut mainittavaa menestystä. Kesällä 1994 Arska perusti oman Raaka-Arska & Rengasraudat -yhtyeen, joka julkaisi kaksi albumia. Yhtye keikkailee edelleen silloin tällöin.


title: Raaka-Arska

text: Nykyisin Tuominen on maanviljelijä ja asuu Ruovedellä. Ennen ryhtymistään maanviljelijäksi Tuominen toimi hetken aikaa myös fysiikan opettajana.


title: Mirai

text: Mirai on taiwanilaisen elektroniikkavalmistaja Chi Mei Corporationin tuotemerkki. Valmistajan tuotteita ovat muun muassa LCD-televisiot sekä tietokoneen näytöt. Eurooppaan saapui ensimmäiset Mirai-merkkiset tuotteet joulukuussa 2005.


title: Tormod Haugen

text: Tormod Haugen (12. toukokuuta 1945 – 18. lokakuuta 2008) oli norjalainen lastenkirjailija ja kääntäjä. Hän sai teoksistaan ja käännöksistään useita palkintoja. Hänen tunnetuimpiin käännöksiinsä norjaksi kuuluu C. S. Lewisin Narnia-sarja. Hän oli vuoden 1990 Hans Christian Andersen -palkinnon voittaja.


title: Pidä mua hyvänä

text: Pidä mua hyvänä on suomalaisen Raaka-Arska & Rengasraudat -yhtyeen debyyttialbumi. Se julkaistiin vuonna 1995.


title: Pidä mua hyvänä

text: Albumi ei ollut kaupallinen menestys. Sitä prässättiin kaikkiaan 1000 kappaletta, jotka on myyty loppuun. Levyn tunnetuin kappale lienee Popedasta tutun Ilari "Ilpo" Ainialan tekemä "Naisten superpesis".


title: Marko Hautala

text: Marko Hautala on suomalainen, Vaasassa asuva kirjailija. Häneltä on ilmestynyt kuusi romaania. Hautala sai Kalevi Jäntin palkinnon vuonna 2010 romaanista Käärinliinat sekä 2008 Tiiliskivi-palkinnon romaanista Itsevalaisevat. Hänen romaanejaan on käännetty saksaksi ja italiaksi.


title: Kärpänen (vuoden 1958 elokuva)

text: Kärpänen ("The Fly") on Kurt Neumannin ohjaama kauhuelokuva, joka valmistui vuonna 1958. Elokuvasta tehtiin uusi versio vuonna 1986.


title: Kärpänen (vuoden 1958 elokuva)

text: Elokuvassa kerrotaan tieteilijästä, joka keksii teleportaatioon kykenevän koneen. Tietäen mahdolliset riskit hän kokeilee laitetta ensin vain eläimillä ja tavaroilla. Tieteilijän itsensä astuessa laitteeseen mukana seuraa kärpäsiä. Kun tieteilijä astuu koneesta ulos, hän on ulkonäöltään puoliksi kärpänen – hänellä on kärpäsen pää ja yläraaja. He päättävät vaimonsa kanssa etsiä kärpäsen, jolla tieteilijän oma pää on. Kärpänen löytyykin, mutta liian myöhään.


title: Kärpäsen paluu

text: Kärpäsen paluu () on Edward Berndsin ohjaama elokuva vuodelta 1959, joka on jatko-osa edellisenä vuonna ilmestyneelle elokuvalle Kärpänen.


title: Kärpäsen paluu

text: Elokuva kertoo tiedemiehen pojasta, joka haluaa käyttää myös isänsä tekemää teleportaatiokonetta. Hänelle käy samalla lailla kuin isälleen: hän muuttuu kärpäseksi.


title: Lauri Murtomaa

text: Lauri Nikolai Murtomaa (ent. Laakso; 13. elokuuta 1899 Oripää – 29. heinäkuuta 1955 Helsinki) oli suomalainen maatalousteknikko, pienviljelysneuvoja ja Maalaisliiton kansanedustaja ja ministeri.


title: Lauri Murtomaa

text: Murtomaan vanhemmat olivat maanviljelijä Vihtori Laakso ja Amanda Maria Junnila. Hän kävi kansakoulun ja suoritti maamieskoulun 1923 ja maamiesopiston 1926. Murtomaa työskenteli aluksi työnjohtajana, tilojen liikeasiain hoitajana ja kirjanpitäjänä Saaren kartanossa Tammelassa 1926–1927. Tämän jälkeen hän toimi Pienviljelijäin keskusliiton pienviljelysneuvojana Varsinais-Suomessa ja Satakunnassa 1927–1939 ja viljeli samalla myös omaa pientilaansa Kokemäellä vuosina 1931–1938. Sotien jälkeen Murtomaa oli maatalousministeriön asutusasiainosaston kone- ja rakennusasiain suunnittelijana 1948–1949 ja "Maatalousteknikko"-lehden päätoimittajana.


title: Lauri Murtomaa

text: Murtomaa oli Maalaisliiton kansanedustajana vuosina 1939–1955 Turun läänin pohjoisesta vaalipiiristä. Murtomaa kuoli kesken edustajakautensa, ja hänen seuraajakseen tuli Maalaisliiton Erkki Ryömä. Murtomaa toimi eduskunnan talousvaliokunnan puheenjohtajana, ja hän oli myös II sosiaaliministerinä Kekkosen III hallituksessa 1951–1953. Presidentin valitsijamiehenä Murtomaa oli vuoden 1950 presidentinvaaleissa, ja hän kuului myös Kokemäen kunnanvaltuustoon. Muita Murtomaan luottamustehtäviä olivat muun muassa hinta- ja palkkaneuvoston jäsenyys sekä Maatalousteknikkojen yhdistyksen puheenjohtajuus.


title: Lauri Murtomaa

text: Murtomaa oli naimisissa vuodesta 1929 Ida Hirvosen kanssa.


Arto Halonen


title: Arto Halonen

text: Arto Tapio Halonen (s. 11. tammikuuta 1964 Joensuu) on suomalainen dokumenttielokuvien tekijä. Halonen on DocPoint-dokumenttielokuvafestivaalin perustaja ja oli sen taiteellinen johtaja vuosina 2001–2004.


title: Arto Halonen

text: Arto Halosella on oma tuotantoyhtiö, Art Films production AFP Oy.


title: Arto Halonen

text: Halonen on elokuvantekijänä itseoppinut. Ensimmäinen elokuva syntyi lopputyönä Joensuun kauppaoppilaitoksen taide- ja ympäristökasvatuksen kurssilla. Sitten syntyi parin vuoden aikana kaksitoista 8 mm:n kaitafilmille kuvattua elokuvaa Joensuun elokuvakerhosta lainatuilla välineillä. Vuonna 1983 syntyi ensimmäinen työ televisiolle. Halosen lyhytelokuvat menestyivät festivaaleilla niin hyvin, että häneltä tilattiin kolmiosaiseksi tarkoitettu pitkien elokuvien sarja "Sodan kasvot", joka jäi kuitenkin kesken. "Aaro Iivari Aukusti, maanviljelijän poika" (1988) on televisiolle tehty dokumentti Joensuun entisestä kaupunginjohtajasta. Sitä seurasivat televisiossa esitetyt animaatioelokuvat "Turisti" (1989) ja "Lammenneidin tarina" (1990). Seuraavat kaksi projektia olivat urheiludokumentteja. "Valo varjon takaa" (1990) kertoo aitajuoksija Arto Bryggaresta ja "Ringside" (1992) nyrkkeilijä Tarmo Uusivirrasta. Vuonna 1993 Arto Halonen ohjasi televisiolle näytelmän "Onnellinen hääpäivä". Sitä seurasivat dokumentti "Veren perintö" (1995) ja näytelmäelokuva "Koti" (1995).


title: Arto Halonen

text: Arto Halosen ohjaukset "Unelmoija ja unikansa" (1998) ja "Karmapa – Jumaluuden kaksi tietä" (1998) ovat osa Yleisradion Dokumenttiprojektin kolmasulottuvuus.fi-ohjelmistoa. Edellinen kertoo Malesian sademetsien eristyneestä heimosta, jälkimmäinen Tiibetin uskonnollisen johtajan valintaan liittyviä poliittisia hankaluuksia. 1990-luvun lopulta lähtien Halonen on työskennellyt paljon ulkomailla, muun muassa Kuubassa ja Venäjällä. "Taivasta vasten" (2000) oli Kirgisiassa yhteistuotantona toteutettu dokumentti, jossa Halonen toimi käsikirjoittajana ja ohjaajana. Vuonna 2009 Halonen teki kaksi dokumenttia nuorena kuolleesta laulaja-lauluntekijästä Pekka Strengistä ("Strengin puutarhassa" ja "Magneettimies").


title: Arto Halonen

text: Halosen elokuva "Prinsessa" esitettiin Montrealin elokuvajuhlilla 2010. Hän sai samana vuonna Suomen mielenterveysseuran mielenterveyspalkinnon, jonka perusteissa sanottiin, että Halonen on ”töissään puhunut suvaitsevaisuuden, erilaisuuden hyväksymisen ja välittämisen puolesta”. Vuonna 2012 Halonen julkaisi Suomen hiihdon dopinghistoriaa käsittelevän elokuvan "Sinivalkoinen valhe".


title: Arto Halonen

text: Halonen oli parisuhteessa muusikko Terhi Kokkosen kanssa, ja heillä on suhteesta yksi lapsi, joka syntyi keväällä 2010. Parin erosta uutisoitiin vuonna 2013.


title: Monimuotoisuus (organisaatio)

text: Organisaatioiden kohdalla monimuotoisuudella tarkoitetaan kaikkia niitä ominaisuuksia ja piirteitä, jotka erottavat ihmiset toisistaan. Erottavia tekijöitä ovat muun muassa ikä, sukupuoli, etninen tausta, uskonto, koulutus, siviilisääty, seksuaalinen suuntaus, asenteet ja arvot, persoonallisuus sekä poliittinen ja taloudellinen asema.


title: Monimuotoisuus (organisaatio)

text: Organisaatiotutkimuksessa monimuotoisuuteen on liitetty sekä myönteisiä että kielteisiä seurauksia. Monimuotoisuuden on todettu lisäävän suvaitsevaisuutta, mikä voi johtaa kustannussäästöihin esimerkiksi työstäpoissaolojen ja työpaikan vaihtohalukkuuden vähenemisen sekä rekrytoinnin helpottumisen johdosta. Samoin monimuotoisuus parantaa organisaation ongelmanratkaisukykyä ja lisää organisaation innovatiivisuutta ja luovuutta, koska heterogeenisillä ja monimuotoisilla työryhmillä on kykyä katsoa ongelmia useista näkökulmista. Monimuotoisuutta on pidetty myös yhtenä tärkeimmistä uuden tiedon luomista mahdollistavista tekijöistä. Monimuotoisuus on voimavara, jonka avulla organisaatio kehittää kulloiseenkin ympäristöönsä sopivia ratkaisuja. Ashbyn (1956) muotoileman riittävän monimuotoisuuden (the law of requisite variety) lain mukaan organisaation sisäisen monimuotoisuuden tulee vastata ympäristön monimuotoisuutta.


title: Monimuotoisuus (organisaatio)

text: Monimuotoisuuden ongelmat liittyvät puolestaan useimmiten kommunikointiongelmista johtuviin väärinkäsityksiin. Monimuotoisuus voidaan kokea myös olemassa olevan organisaatiokulttuurin uhkaksi. Lisäksi monimuotoisuus jää usein retoriikan tasolle, jolloin tavoitteet ja käytännöt jäävät irrallisiksi.


title: Fredrik I (Brandenburg)

text: Fredrik I (, s. 1371 Nürnberg – 20. syyskuuta 1440 Cadolzburg, Nürnberg) oli Brandenburgin vaaliruhtinas vuodesta 1415 kuolemaansa. Fredrik kuului Hohenzollernin sukuun ja oli Nürnbergin linnakreivin Fredrik V:n ja tämän puolison Elisabeth von Meißenin poika.


title: Fredrik I (Brandenburg)

text: Fredrik toimi Nürnbergin linnakreivinä vuosina 1397–1427 nimellä Fredrik VI. Hän oli myös Brandenburg-Ansbachin rajakreivi vuosina 1398–1440, Brandenburgin rajakreivi 1417–1426 ja Brandenburg-Kulmbachin rajakreivi 1420–1440. Fredrikin puoliso Elisabeth oli Baijeri-Landshutin herttua Fredrikin tytär.


title: Eetu Karjalainen

text: Edvard (Eetu) Karjalainen (27. syyskuuta 1895 Juuka – 4. toukokuuta 1965 Kajaani) oli varastonhoitaja ja sosialidemokraattien kansanedustaja ja ministeri.


title: Eetu Karjalainen

text: Karjalaisen vanhemmat olivat torppari Matti Karjalainen ja Riitta Kortelainen. Hän kävi kansakoulun ja työskenteli sitten sähkötyömiehenä ja sen jälkeen Kainuun osuusliikkeen myymälänhoitajana sekä varastonhoitajana Kuhmoniemellä ja Kajaanissa vuosina 1919–1936.


title: Eetu Karjalainen

text: Karjalainen oli SDP:n kansanedustajana vuosina 1936–1948 ja 1951–1962 edustaen Oulun läänin eteläistä vaalipiiriä 1936–1939 ja Oulun läänin vaalipiiriä vuodesta 1939 alkaen. Hän oli kulkulaitosten ja yleisten töiden ministerinä Kekkosen III hallituksessa vuosina 1952–1953.


title: Eetu Karjalainen

text: Karjalainen toimi presidentin valitsijamies vuosien 1937, 1940, 1943, 1950 ja 1956 presidentinvaaleissa ja oli mukana kunnallispolitiikassa Kajaanin kaupunginvaltuuston puheenjohtajana ja Kajaanin kaupunginhallituksen jäsenenä. Hän oli Sosialidemokraattisen puolueen puoluetoimikunnan jäsen ja Kainuun sos.dem. piirin puheenjohtaja sekä myös Otanmäki Oy:n hallintoneuvoston puheenjohtaja ja Rautaruukki Oy:n hallintoneuvoston jäsen.


title: Fredrik I (Preussi)

text: Fredrik I (, 11. heinäkuuta 1657 Königsberg – 25. helmikuuta 1713 Berliini) oli Preussin kuningaskunnan ensimmäinen kuningas. Hänen valtakautensa ulottui vuodesta 1701 vuoteen 1713. Brandenburgin vaaliruhtinaana hän hallitsi vuodesta 1688 saakka nimellä Fredrik III.


title: Fredrik I (Preussi)

text: Hohenzollernin sukuun kuulunut Fredrik syntyi Königsbergissä Brandenburgin vaaliruhtinaalle Fredrik Vilhelmille ja Orania-Nassaun Luise Henriettelle. Hän oli Fredrik Vilhelmin kolmas poika. Hänestä tuli Brandenburgin vaaliruhtinas Fredrik III 29. huhtikuuta 1688 hänen isänsä kuoltua. Hän kruunautti itsensä Preussin kuninkaaksi Fredrik I:ksi 18. tammikuuta 1701 Königsbergissä.


title: Unikko-kuosi

text: Unikko on suomalaisen tekstiilitaiteilija Maija Isolan Marimekolle alun perin vuonna 1964 suunnittelema kukkakuosi.


title: Unikko-kuosi

text: Unikko palasi markkinoille 1990-luvulla Isolan tyttären Kristina Isolan ajanmukaistamana versiona. Kristina Isola muokkasi Unikosta myös Mini-Unikot -kuosin. 2000-luvun vaihteessa Unikko oli Marimekon myydyin kuosi. Sitä on käytetty sisustustuotteiden lisäksi esimerkiksi vaatteissa. Unikko-tuotteita on valmistettu useissa maissa.


title: Unikko-kuosi

text: Unikko-kuosia on myös kopioitu. Vuonna 2008 italialainen muotitalo Dolce & Gabbana käytti sitä ilman lupaa tuotteissaan ja joutui maksamaan korvauksia Marimekolle.


title: Vastavuoroinen opettaminen

text: Vastavuoroinen opettaminen (engl. reciprocal teaching) on opettamisen malli, jossa pyritään tietoisesti hyödyntämään eri tieto- ja taitotasolla olevien oppijoiden vuorovaikutusta vrt. oppipoikakoulutus. Vastavuoroisen opettamisen mallia toteutetaan yleensä pienryhmissä.


title: Ashia Hansen

text: Ashia Hansen, MBE (s. 5. joulukuuta 1971, Evansville, Yhdysvallat) on brittiläinen kolmiloikkaaja.


title: Ashia Hansen

text: Englantilainen nainen ja hänen ghanalainen miehensä adoptoivat Yhdysvalloissa syntyneen Hansenin. Perhe eli kuusi vuotta Ghanassa, ennen kuin muuttivat Lontooseen. Hansen voitti kolmiloikassa 1995 Euroopan cupin, mutta karsiutui samana vuonna Göteborgin MM-kisoissa tuloksella 13,61. Kauden lopussa hän oli GP-finaalissa viides loikittuaan 14,45. Seuraavana vuonna Hansen voitti jälleen Euroopan cupin ja vuonna 1997 Pariisin sisäratojen MM-kisoissa MM-hopeaa tuloksella 14,70. Myöhemmin samana vuonna hän sijoittui Ateenan ulkoratojen MM-kisoissa viidenneksi ja voitti kauden lopussa GP-finaalin tuloksella 15,15. Seuraavana vuonna Hansen voitti kultaa sisäratojen EM-kisoissa sekä Kansainyhteisön kisoissa.


title: Ashia Hansen

text: Hansen voitti Maebashin sisäratojen MM-kisoissa 1999 MM-kultaa. Myöhemmin samana vuonna hän loikki toiseksi Euroopan cupissa, kahdenneksitoista Sevillan MM-kisoissa sekä voitti kauden lopussa GP-finaalin. Seuraavana vuonna hän oli Sydneyn olympialaisissa yhdestoista ja vuonna 2001 Edmontonin MM-kisoissa seitsemäs. Hansen voitti 2002 Wienin sisäratojen EM-kisoissa hopeaa. Ulkoradoilla hän voitti samana vuonna EM-kultaa Münchenissä tuloksella 15,00. Lisäksi hän voitti Kansainyhteisön kisat ja loikki toiseksi yleisurheilun maailmancupissa. Seuraavana vuonna hän voitti Birminghamin sisäratojen MM-kisoissa kultaa. Hansen sijoittui 2004 Euroopan cupissa kahdeksanneksi ja voitti 2007 Yhdistyneen kuningaskunnan sisäratojen mestaruuden.


title: Philipp Scheidemann

text: Philipp Heinrich Scheidemann (26. heinäkuuta 1865 Kassel, Hessenin vaaliruhtinaskunta – 29. marraskuuta 1939 Kööpenhamina, Tanska) oli saksalainen sosiaalidemokraattinen poliitikko. Hänellä oli tärkeä rooli Weimarin tasavallan perustamisessa ja hän toimi sen ensimmäisenä valtakunnankanslerina helmikuusta kesäkuuhun 1919.


title: Philipp Scheidemann

text: Philipp Scheidemannin isä Friedrich Scheidemann oli tapetoija- ja verhoilijamestari Kasselissa. Hän itse kouluttautui vuosina 1879–1883 latojaksi ja liittyi vuonna 1883 kirjanpainajien ammattijärjestön kautta tuolloin kiellettyyn Saksan sosiaalidemokraattiseen puolueeseen (SPD). Itseoppinut Scheidemann toimi sosiaalidemokraattien paikallisen viikkolehden toimittajana Giessenissä vuosina 1895–1900 ja puoluelehtien toimittajana Nürnbergissä, Offenbachissa sekä Kasselissa vuosina 1900–1905. Hänet valittiin Saksan valtiopäiville ensi kerran vuonna 1903 Solingenin edustajana. Hän jatkoi valtiopäiväedustajana yhtäjaksoisesti vuoteen 1933, edustaen vuodesta 1920 Hessen-Nassaun vaalipiiriä. Hän oli myös Kasselin kaupunginvaltuuston jäsen vuosina 1906–1911. Scheidemann valittiin helmikuussa 1912 ensimmäisenä sosiaalidemokraattina valtiopäivien varapuhemieheksi, mutta hän toimi tehtävässä vain kuukauden.


title: Philipp Scheidemann

text: Sosiaalidemokraattien sisäisissä oppiriidoissa Scheidemann tuki pääasiassa Eduard Bernsteinin revisionismia ja kuului siten puolueensa ”oikeistoon”. Scheidemann valittiin vuonna 1911 SPD:n puoluehallinnon jäseneksi ja sihteeriksi. August Bebelin kuoltua vuonna 1913 hänestä tuli yksi puolueen näkyvimmistä johtajista. Bebelin tehtävistä SPD:n valtiopäiväryhmän puheenjohtajuus jaettiin Scheidemannin, Hugo Haasen ja Hermann Molkenbuhrin kesken, puolueen puheenjohtajuus puolestaan Friedrich Ebertin ja Haasen kesken.


title: Philipp Scheidemann

text: Scheidemann myötävaikutti siihen, että SPD omaksui ensimmäisen maailmansodan puhjettua niin sanotun linnarauhapolitiikan, eli tuki puolustukselliseksi miellettyä sodankäyntiä, mutta vaati sovintorauhaa ilman aluevaltauksia tai sotakorvauksia. Ajatusta kutsuttiin julkisuudessa ”Scheidemannin rauhaksi”. Valtiopäiväpuheissaan Scheidemann oli Saksan sodanjohdon ajaman valloituspoliitikan äänekäs arvostelija. Kun SPD hajosi Haasen johtaman sodanvastaisen siiven erkaantuessa itsenäiseksi sosiaalidemokraattiseksi puoloueeksi (USPD) vuonna 1917, SPD:hen jäänyt Scheidemann valittiin Ebertin rinnalle puolueen toiseksi puheenjohtajaksi. Hänet valittiin myös uudelleen valtiopäivien varapuhemieheksi kesäkuussa 1918. Kun sosiaalidemokraatit sodan loppuvaiheessa kutsuttiin 3. lokakuuta 1918 muodostettuun prinssi Max von Badenin hallitukseen, Scheidemannista ja Gustav Bauerista tuli puolueensa historian ensimmäiset ministerit. Scheidemann oli salkuton ministeri.


title: Philipp Scheidemann

text: Vuoden 1918 marraskuun vallankumouksen yhteydessä kysymys Saksan kohtalosta lankesi sosiaalidemokraattien johtajien käsiin. Scheidemann esitti 7. marraskuuta valtakunnankanslerille SPD:n puoluejohdon uhkavaatimuksen, jossa vaadittiin keisari Vilhelm II:n eroa. Sosiaalidemokraattisten ministerien erottua hallituksesta valtakunnankansleri prinssi Max ilmoitti 9. marraskuuta keisarin luopuneen kruunusta. Uudeksi kansleriksi nimetty Ebert harkitsi perustuslaillisen monarkian säilyttämistä toistaiseksi ja valtiomuotokysymyksen lykkäämistä tulevalle kansalliskokoukselle. Scheidemann kuitenkin tajusi, että radikalisoitunut vallankumous oli riistäytymässä käsistä, joten vielä samana iltapäivänä hän julisti oma-aloitteisesti Berliinissä Valtiopäivätalon ikkunasta väkijoukolle pitämässään puheessa Saksan tasavallaksi kysymättä tähän hallituksen, puolueen tai Ebertin valtuutusta. Paluuta monarkiaan ei tämän jälkeen enää ollut. Scheidemannin julistus ehti sopivasti pari tuntia ennen kuin spartakistien johtaja Karl Liebknecht julisti toisaalla Berliinissä ”vapaan sosialistisen tasavallan”, ja aloite Saksan kohtalosta säilyi näin oikeistososiaalidemokraateilla.


title: Philipp Scheidemann

text: Scheidemann oli marraskuusta 1918 alkaen yhtenä jäsenenä Ebertin johtamassa kuusihenkisessä väliaikaisessa hallituksessa eli kansanvaltuutettujen neuvostossa. Helmikuussa 1919 Weimarissa kokoontunut Saksan kansalliskokous valitsi ensin 11. helmikuuta Ebertin väliaikaiseksi valtakunnanpresidentiksi ja kaksi päivää myöhemmin Scheidemannin hänen tilalleen valtakunnankansleriksi (nimikkellä ministeripresidentti). Scheidemann kokosi hallituksensa sosiaalidemokraattien, keskustapuolueen ja liberaalin Saksan demokraattisen puolueen (DDP) yhteistyön eli niin sanotun Weimarin koalition varaan. Hän kuitenkin erosi jo 20. kesäkuuta samana vuonna, koska ei suostunut allekirjoittamaan Versailles’n rauhansopimusta ympärysvaltojen sanelemien kovien rauhanehtojen vuoksi. Scheidemann ei enää koskaan palannut hallitukseen.


title: Philipp Scheidemann

text: Vuosina 1920–1925 Scheidemann oli synnyinkaupunkinsa Kasselin pormestarina. Hänen roolinsa tasavallan perustamisessa ja kielteinen suhtautumisensa armeijaan ja monarkistisiin puolueisiin teki hänestä äärioikeiston vihan kohteen. Hänet yritettiin epäonnistuneesti salamurhata sinihapolla kesäkuussa 1922, vain hieman ulkoministeri Walter Rathenaun murhan jälkeen. Kansallissosialistisen puolueen tultua valtaan Scheidemann pakeni maaliskuussa 1933 Saksasta Tšekkoslovakian kautta ja asettui lopulta asumaan Tanskaan. Hän kuoli Kööpenhaminassa pian toisen maailmansodan alkamisen jälkeen marraskuussa 1939. Hänet haudattiin vuonna 1954 uudelleen Kasseliin.


title: Konstruktivismi (oppimisteoria)

text: Konstruktivismi on oppimisteoria, jonka mukaan oppiminen on aktiivista uusien kokemusten ja tietojen sovittamista aiempiin tietorakennelmiin.


title: Konstruktivismi (oppimisteoria)

text: Konstruktivistinen oppimisteoria perustuu konstruktivistiseen tietoteoriaan. Oppimismalli yhdistää sekä kognitiivisen psykologisen että humanistis-psykologisen mallin. Konstruktivismi korostaa sitä, että oppija muokkaa tietoa aktiivisesti ja omaehtoisesti. Lisäksi konstruktiivisen ajatusmallin mukaan oppijan aikaisemmat kokemukset vaikuttavat oppimisprosessiin. Konstruktivistista teoriaa voi pitää sateenvarjoterminä, joka kokoaa yhteen monia samankaltaisia oppimiskäsityksiä.


title: Obs debatt

text: Obs debatt, aiemmin Obs. ja OBS on Yle Fem:n tuottama ruotsinkielinen ajankohtaisohjelma, jota esitetään kaksi kertaa viikossa.


title: Obs debatt

text: Ohjelmaa esitettiin 1990-luvun alussa maanantaisin Yle TV2:ssa ja torstaisin kello 18.15 Yle TV1:ssä. Tuolloin ohjelman nimi kirjoitettiin "OBS", siis isoilla kirjaimilla ja ilman loppupistettä.


title: Obs debatt

text: Vuodesta 1993–2006 "OBS" esitettiin tiistaisin Yle TV1:ssä ja perjantaisin Yle TV2:ssa (vuodesta 2001 niiden lisäksi FST:n digikanavalla), lokakuusta 1996 digitaalisten televisiolähetysten alkuun 2001 nimillä "Kanal 1" ja "Kanal 2".


title: Obs debatt

text: Syksystä 2006 kevääseen 2007 "Obs." lähetettiin kerran viikossa maanantaisin kello 20.20 Yle TV2:ssa ja Yle FST5:llä samanaikaisesti.


title: Obs debatt

text: Nykyään "Obs debatt" lähetetään kerran viikossa, torstaisin kello 20.00 Yle Teema & Femillä.


title: Obs debatt

text: Syksyllä 2007 ohjelmaa juonsivat Anna Bäck ja Freddi Wahlström. Vuosina 2008–2010 ohjelmaa juonsi aikaisemmin TV-nyttin uutisankkurina ja Brysselin-kirjeenvaihtajana toiminut Jonas Jungar. Syksystä 2010 ohjelmaa juontaa jälleen Bäck.


title: Johanna Pirttilahti

text: Johanna Pirttilahti (s. 6. toukokuuta 1968 Mouhijärvi) on suomalainen televisiokuuluttaja. Hän on työskennellyt Yle TV2 -kanavan kuuluttajana vuodesta 1991 lähtien. Pirttilahti valmistui Tampereen yliopistosta filosofian maisteriksi vuonna 1993. Hän on koulutukseltaan suomen kielen ja puheviestinnän opettaja. Hän on myös viestintäalan kouluttaja.


title: Johanna Pirttilahti

text: Pirttilahti juonsi vuosina 2009 ja 2010 esitettyä "Suomen Las Vegas" -televisio-ohjelmaa Mikko Kivisen kanssa.


title: Johanna Pirttilahti

text: Vuoden 2010 Eurovision laulukilpailun finaalilähetyksessä Pirttilahti ilmoitti Suomen antamat pisteet.


title: Geneva

text: Geneva voi tarkoittaa ainakin seuraavia:


title: Filosofian maailmankongressi

text: Filosofian maailmankongressi () on kansainvälinen filosofian alan kongressi, joka järjestetään nykyisin joka viides vuosi. Kongressi on järjestetty vuodesta 1900.


title: Filosofian maailmankongressi

text: Filosofian 20. maailmankongressi järjestettiin vuonna 1998 Bostonissa, Massachusettsissa.


title: Filosofian maailmankongressi

text: Kongressin artikkeleista 260 julkaistiin nimellä "The Proceedings of the Twentieth World Congress of Philosophy" kahdessatoista aiheittain järjestetyssä niteessä. Niteiden aihealueet olivat: etiikka; metafysiikka; kasvatusfilosofia; uskonnonfilosofia, taidefilosofia ja luovuuden filosofia; tietoteoria; analyyttinen filosofia ja logiikka; uuden ajan filosofia; nykyajan filosofia; mielenfilosofia; tieteenfilosofia; yhteiskuntafilosofia ja poliittinen filosofia; ja kulttuurienvälinen filosofia.


title: Filosofian maailmankongressi

text: Julkaisut toimittivat Jaakko Hintikka, Robert Neville, Ernest Sosa ja Alan Olson, ja niihin kuuluu artikkeleita muun muassa seuraavilta filosofeilta: Pierre Aubenque, Evandro Agazzi, Karl-Otto Apel, Natalia Avtonomova, Arindam Chakrabarti, Chung-ying Cheng, Daniel Dennett, Fred Dretske, Jorge J. E. Gracia, Marjorie Grene, Adolf Grünbaum, Jaakko Hintikka, Ted Honderich, Ionna Kuçuradi, Hans Lenk, Alasdair MacIntyre, C. Ulises Moulines, W. V. O. Quine, Gunnar Skirbekk, Vyachevslav Stepin, P. F. Strawson, Olúfémi Táíwò, Georg Henrik von Wright ja Linda Zagzebski.


title: Filosofian maailmankongressi

text: Filosofian 21. maailmankongressi järjestettiin 10.-17. elokuuta 2003 Istanbulissa, Turkissa. Sen teemana oli ”Filosofia kohtaa maailman ongelmat” (”Philosophy Facing World Problems”). Kongressissa järjestettiin seuraavat symposiumit:Kokouksen julkaisut tullaan julkaisemaan nimellä "The Proceedings of the Twenty-First World Congress of Philosophy" kolmessatoista aiheittain järjestetyssä niteessä. Niteiden aihealueet ovat: etiikka; yhteiskuntafilosofia ja poliittinen filosofia; ihmisoikeudet; kasvatusfilosofia; logiikka ja tieteenfilosofia; tietoteoria; filosofia ja kulttuuri(t); uskonnonfilosofia; filosofinen antropologia; antiikin ja uuden ajan filosofia; nykyajan filosofia; filosofiset suuntaukset 20. vuosisadalla; ja filosofia kohtaa maailman ongelmat.


title: Filosofian maailmankongressi

text: Filosofian 22. maailmankongressi järjestettiin 30. heinäkuuta - 5. elokuuta 2008 Soulin kansallisessa yliopistossa Soulissa Etelä-Koreassa. Kongressissa oli neljä kaikille osallistujille tarkoitettua tilaisuutta:Kongressin kansainvälistä ohjelmakomiteaa johti Gilbert Hottois.


title: VPS Juniorit

text: VPS Juniorit (VPS-j) on jalkapalloseura Vaasan Palloseuran junioriorganisaatio. Seuran akatemiajoukkue pelaa kaudella 2018 Suomen neljänneksi korkeimmalla sarjatasolla eli Kolmosessa. Joukkue koostuu suurelta osin nykyisistä ja entisistä Vaasan Palloseuran junioripelaajista.


title: VPS Juniorit

text: Vaasan Palloseuralla oli vuosikymmenten ajan ollut junioritoimintaa. Silti vasta 1990-luvulla alkoivat neuvottelut nuorisotoiminnan eriyttämiseksi VPS ry:stä omaksi seurakseen. Lopulta 3. elokuuta vuonna 2000 perustettiin Vaasan Palloseuran Juniorit ry, joka otti haltuunsa Vaasan Palloseuran junioritoiminnan. Samalla se hankki osakekannan VPS:n omistamaan Vaasan juniorihallit Oy:hyn.


title: VPS Juniorit

text: VPS-j perustettiin vuonna 2002, jolloin seuran A-juniorit aloittivat pelaamaan VI-divisioonassa. Viime vuosina joukkue on pelannut lähinnä Kolmosta. Historian paras saavutus oli nousu 2. divisioonaan kauden 2007 päätteeksi. Viisiitti kaudelle 2008 Kakkosessa jäi kuitenkin vain yhden kauden mittaiseksi. Joukkue keräsi kaudella 25 pistettä. Kaudella 2011 joukkue tippui Kolmosesta Neloseen, jossa pelasi kaksi kautta. Kaudella 2012 joukkue jäi pisteen päähän noususta, jonka vei suuren mediahuomion saattelemana Närpiön Kraftin kakkosjoukkue. Kauden 2013 Nelosen, joukkue voitti ylivoimaisesti ja nousi takaisin Kolmoseen. Kolmosessa kaudella 2014 joukkue pelasi vahvan loppukauden nostaen sijoituksen lopulta seitsemänneksi.


title: Gridiron Gang

text: Gridiron Gang on vuonna 2006 ensi-iltansa saanut Phil Joanoun ohjaama elokuva. Pääosissa ovat Dwayne Johnson ja Xzibit.


title: Gridiron Gang

text: Nuorisovankilassa perustetaan amerikkalainen jalkapallojoukkue (mustangs). Nuoret, jotka liittyvät tai joutuvat joukkueeseen, ovat jengiläisiä mm. Cripsejä ja Bloodseja. Joukkueen sisällä sattuu paljon konflikteja, koska yhteistyö toisen jengin jäsenen kanssa ei ole mahdollista. Jalkapallojoukkue on tärkeä nuorille, ja nuorisovankila auttaa jenginuoria, sillä nuorisovankilasta päästessään nuori joutuu joko uudestaan vankilaan tai kuolee. Jalkapallojoukkueesta tulee iso perhe, missä ei katsota mitä katujengiä nuori edustaa. Hyvin pieni osa joukkueesta palaa omaan katujengiinsä ja monet pääsevät tämän jalkapallojoukkueen kautta eroon jengitoiminnasta.


title: Ilmari Nykänen

text: Ilmari Nykänen, nimimerkki Ilmari (28. toukokuuta 1930 Kymi – 22. huhtikuuta 2018 Helsinki) oli suomalainen pilapiirtäjä.


title: Ilmari Nykänen

text: Ensimmäiset pilapiirroksensa yhden miehen veneveistämöä pitänyt parikymppinen kotkalaisnuorukainen lähetti Kuluttajain Lehteen. Pian Nykänen muutti Helsinkiin, jossa tärkeimmät pilapiirrosten ostajat sijaitsivat. Ateneumiin Nykänen pyrki muttei päässyt.


title: Ilmari Nykänen

text: Nykäsen ensimmäiset piirrokset julkaistiin SKDL:n pää-äänenkannattaja Vapaa Sana -lehdessä vuonna 1953. Myöhemmin hän oli Kansan Uutisten pilapiirtäjä 1950-luvulta aina vuoteen 1993 saakka. Hän piirsi myös Suomi–Neuvostoliitto-seuran lehtiin sekä kommunistien hallitsemien ammattiliittojen lehtiin. Rakentaja-lehteen hän piirsi vielä 2000-luvulla. Muita piirrosten tilaajia olivat SKDL:n maaseutulehdistö. Veneiden veisto ja autojen korjaus pysyivät sivuharrastuksena.


title: Ilmari Nykänen

text: Nykänen oli sitoutunut vasemmistolaiseen maailmankatsomukseen, mutta ei koskaan kuulunut SKDL:ään tai SKP:hen. Poliittisen riippumattomuutensa vuoksi hänellä oli välillä yhteistyövaikeuksia päätoimittajien kanssa.


title: Rakkauden Robin Hood

text: Rakkauden Robin Hood on suomalaisen Raaka-Arska & Rengasraudat -yhtyeen toinen ja viimeiseksi jäänyt albumi. Se julkaistiin vuonna 1997.


title: Tapani Kovanen

text: Tapani Kovanen (nimimerkki Stefan, s. 1923 Vesanto) on suomalainen pilapiirtäjä. Hän toimi Suomen Sosialidemokraatin poliittisena piirtäjänä vuosina 1957–1986.


title: Georg Engeström

text: Jurij Georg Engeström (taiteilijanimet Georg Engeström, GEM, Gee; s. 25. elokuuta 1921 Ruokolahti – 11. lokakuuta 2008 Espoo) oli suomalainen taidemaalari ja pilapiirtäjä. Hän aloitti piirtämisen 1960-luvun alussa Hufvudstadsbladetiin nimimerkillä "Gem" ja Maalaisliiton pää-äänenkannattajaan Maakansaan (myöhemmin Suomenmaa) nimimerkillä "Gee". Engeström jatkoi piirtämistä kumpaankin lehteen aina 1990-luvun alkuun saakka. Piirtäjän työ oli sivutoimista, sillä varsinaiselta ammatiltaan ekonomin tutkinnon suorittanut Engeström oli verotarkastaja.


title: Georg Engeström

text: Engeström on saanut taiteilijakoulutuksen yksityisesti eri taiteilijoiden ohjauksessa. Engeström on tehnyt Åbo Akademin kanslerien muotokuvat.


title: Souvenir

text: Souvenir on yhdysvaltalaisen kitaristi Eric Johnsonin vuonna 2002 julkaistu studioalbumi. Se sisältää Johnsonin julkaisematonta materiaalia vuosiväliltä 1973–2002.


title: Kanuunaralli

text: Kanuunaralli on Nypykät-yhtyeen ensimmäinen studioalbumi. Kanuunarallin kappaleet äänitettiin 1991 J.J. Studiolla Tampereella, pitkätukkaisen Juuso Norlundin toimiessa äänittäjänä. Albumin kappaleet ”Lastenlaulu”, ”Jazzilla taivaaseen” sekä kanuunaralli yhtye levytti kahdelle albumia edeltäneelle omakustanne(vinyyli-)singlelle. Poko records julkaisi mainitut kolme omakustannuskappaletta sekä neljännen kappaleen ”Kansanmusiikkia” Kanuunaralli-albumia edeltäneellä CD-EP:llä "The Kings of Polkka".


title: Jáchymov

text: Jáchymov () on vanha kaivoskaupunki Luoteis-Böömissä Tšekissä, Karlovy Varyn läänissä. Se sijaitsee 733 metrin korkeudella merenpinnasta St. Joachimin laaksossa Erzgebirgen vuoristossa. Vuonna 2009 kaupungissa oli 3 276 asukasta.


title: Jáchymov

text: 1500-luvun alussa Joachimsthalista löydettiin hopeaa. Tämän arvokkaan esiintymän hyväksikäyttö sai paikkakunnan nopeasti kasvamaan, ja Schlickin herttuat, joiden omistuksiin seutu kuului, tulivat Böömin rikkaimpiin kuuluvaksi aatelissuvuksi. Schlickin herttuat ryhtyivät lyömään hopearahoja, joista käytettiin paikkakunnan mukaan nimitystä "Joachimsthaler". Tästä nimestä ovat peräisin myöhemmin muuallakin käyttöön tulleet rahayksiköiden nimet talari, taaleri ja dollari.


title: Jáchymov

text: Uskonpuhdistus alkoi 1523. Schmalkaldenin sodassa (1546–1547) Saksi miehitti joksikin ajaksi Joachimsthalin. Kun vuonna 1621 vastauskonpuhdistus palautti kaupunkiin katolisen uskon, monet protestantit kaupungista ja sen läheisyydestä pakenivat Saksiin.


title: Jáchymov

text: 1800-luvulla kaupunki oli paikallishallinnon ("Bezirkshauptmannschaft") keskus, ja siellä toimivat viranomaiset, joiden vastuualueeseen kuului kaivostoiminta ja raudan tuotanto. Kaivostoiminta oli edelleen merkittävää. Sitä ylläpitivät sekä valtiolliset että yksityiset yhtiöt. Vuonna 1885 alueen kaivoksista saatiin 11,35 tonnia hopeaa sekä lisäksi nikkeli-, vismutti- ja uraanimalmia. Uraani löydettiinkin ensimmäiseksi juuri Joachimsthalin pikivälkkeestä, samoin kuin myöhemmin radium. Radiumin löysi 1800-luvun lopussa Marie Curie, joka sai sitä eristetyksi pienen määrän analysoimalla useita tonneja Joachimsthalin pikivälkettä. Ensimmäiseen maailmansotaan saakka Joachimsthalissa oli maailman ainoa toiminnassa oleva uraanikaivos. Ydinenergiaa tuolloin ei tosin vielä tunnettu, mutta eräitä uraaniyhdisteitä käytettiin väriaineina. Kaivoksen arvokkaimmaksi tuotteeksi tuli kuitenkin tuohon aikaan suoranaisena ihmeaineena pidetty radium.


title: Jáchymov

text: Paikkakunnalla oli 1800-luvulla muutakin teollisuutta, muun muassa suuri tupakkatehdas. Maaliskuun 31. päivänä 1873 lähes koko kaupunki paloi.


title: Jáchymov

text: Ensimmäisen maailmansodan jälkeen kaupunki tuli kuulumaan Tšekkoslovakiaan. Se sijaitsi kuitenkin saksankielisillä sudeettialueilla, jotka vuonna 1938 Münchenin sopimuksella liitettiin Saksaan.


title: Jáchymov

text: Toisen maailmansodan jälkeen alue palautettiin Tšekkoslovakialle, ja saksalaisväestö karkotettiin. Kaupungin nimi muutettiin tšekinkieliseen muotoon "Jáchymov".


title: Jáchymov

text: Sen jälkeen kun kommunistit olivat tulleet valtaan vuonna 1948, paikkakunnalle perustettiin suuri vankila poliittisia vankeja varten. Uusien vallanpitäjien vastustajat joutuivat pakkotöihin uraanikaivoksiin ankarissa oloissa, niin että heidän keskimääräinen elinikänsä tuona aikana oli 42 vuotta.


title: Jáchymov

text: Uraanikaivostoiminta lopetettiin vuonna 1964. Radioaktiivisia kuumia lähteitä, jotka ovat syntyneet entisten uraanikaivosten paikalle, käytetään lääkärin valvonnassa hermostollisten ja reumaattisten sairauksien hoitoon.


title: Pappilankorpi

text: Pappilankorpi on Lohjan 16. kaupunginosa. Teollisuusvaltainen kaupunginosa sijaitsee Lohjan keskustasta hieman itään, nummen eli Lohjanharjun takana. Sen naapurikaupunginosia ovat etelässä ja lännessä Gruotila ja pohjoisessa Ventelä.


title: Pappilankorpi

text: Alueella toimii muun muassa Hyrlesin ohutlevytehdas, Constructor Finlandin 120 työntekijää työllistävä tehdas sekä Rudus Oy:n betonitehdas. Myös Pohjolan Liikenteen, Lohjan KTK:n ja Vihdin Sairaankuljetus Oy:n varikot sijaitsevat alueella.


title: Pappilankorpi

text: Kaupunginosassa toimii myös joitakin palvelualan yrityksiä kuten RTV, Lohjan Autokatsastus ja useita autohuoltamoita. Asutusta kaupunginosassa on vain vähän.


title: Pappilankorpi

text: Pappilankorvessa on myös lumenkaatopaikka ja pohjavedenottamo.


title: Le Train Bleu

text: Le Train Bleu () oli ranskalainen luksusluokan yöjuna Calais’sta Ranskan Rivieralle vuosina 1886 - 2003


title: Le Train Bleu

text: Yksityinen ranskalainen rautatieyhtiö Chemins de fer de Paris à Lyon et à la Méditerranée perusti Le Train Bleun viedäkseen englantilaisia aristokraatteja ja julkkiksia Etelä-Ranskaan. Junan virallinen nimi oli "Calais-Mediterranée Express", mutta siitä käytettiin nimeä "Le Train Bleu", koska siinä oli tummansinisiä makuuvaunuja.


title: Le Train Bleu

text: Ensimmäinen matka tapahtui 8. joulukuuta 1922. Toisen ja kolmannen luokan makuuvaunut tulivat käyttöön 1936, ja Train Bleu vei nyt keskiluokan ja työväenluokkaa Etelä-Ranskaan. Le Train Bleu kansallistettiin vuonna 1938 ja se sulautettiin SNCF:iin. Tällöin Le Bleu Train haudattiin, ja siitä tuli tavallinen yöjuna.


title: Le Train Bleu

text: Junayhteys Etelä-Ranskaan keskeytettiin toisen maailmansodan aikana, mutta sodan jälkeen se otettiin jälleen käyttöön nimellä "Le Train Bleu". Kaupallinen lentoyhteys Pariisista Nizzaan alkoi vuonna 1945 ja söi Le Blue Trainin asiakkaita. Vuoden 1978 jälkeen junaan liitettiin autovaunuja, jotta voitiin houkutella keskiluokan matkustajia.


title: Le Train Bleu

text: Yöjunat korvattiin 1980-luvun alussa huippunopeilla TGV-luotijunilla, jotka veivät matkustajia Pariisista Nizzaan viidessä tunnissa. Luksusluokan junien kultakausi Rivieralla loppui.


title: Le Train Bleu

text: Le Train Bleu lähti Gare Maritimen rautatieasemalta Calais’sta, johon englantilaisia matkustajia oli saapunut lautalla Englannin kanaalin yli. Calais’sta juna lähti kello 1:00 ja saapui illalla Gare du Nordiin Pariisiin ja sieltä se matkasi ympäri Périphériqueta Gare de Lyonille, jossa se otti lisää matkustajia ja vaunuja. Juna lähti Pariisista illalla kohti Marseilles’ta pysähtyen Dijonissa, Chalonsissa ja Lyonissa ennen päämäärää.


title: Le Train Bleu

text: Rivieralla juna matkasi seuraaviin kaupunkeihin: St. Raphael, Juan-les-Pins, Antibes, Cannes, Nizza ja Monaco. Sen viimeinen määränpää oli Menton lähellä Italian rajaa.


title: Le Train Bleu

text: Suosituin ajankohta Le Train Bleulle oli marraskuun ja huhtikuun välillä, kun englantilaiset aateliset pakenivat Britannian talvea Ranskaan.


title: Le Train Bleu

text: Le Train Bleussa oli ensimmäinen luokka, jossa oli makuuvaunu, joka oli Compagnie Internationale des Wagons-Litsin omistama. Ravintolavaunussa tarjoiltiin viiden ruokalajin illallinen. Makuuvaunut olivat tummansinisiä. Vaunuissa oli kymmenen makuuvaunupaikkaa.


title: Le Train Bleu

text: Junan kuuluisimmat matkustajat olivat Edward VIII, Charlie Chaplin, Coco Chanel, Winston Churchill, F. Scott Fitzgerald, Evelyn Waugh ja W. Somerset Maugham.


title: Le Train Bleu

text: 1930-luvun laman aikana varakkaiden amerikkalaisten ja englantilaisten matkat lomalle Rivieralle vähenivät, kun Englannin punta devalvoitiin.


title: Le Train Bleu

text: Junan kultakautena Ballets russes teki monia balettiesityksiä junasta ja Agatha Christie kirjoitti siitä kirjan "Sinisen junan arvoitus".


title: Le Train Bleu

text: Vuonna 1963 ravintola nimeltään Le Train Bleu avatiin Gare de Lyonin asemalle Pariisiin kunnioittamaan tätä historiallista junaa.


title: Luettelo televisiosarjan Tengen Toppa Gurren Lagann jaksoista

text: Tämä on luettelo animesarja Tengen Toppa Gurren Lagannin jaksoista. Jaksojen englanninkieliset käännökset eivät ole virallisia. "Tengen Toppa Gurren Lagann" alkoi TV Tokyossa 1. huhtikuuta vuonna 2007, ja se kesti yhteensä 27 jakson verran. Animaatio on Gainaxin tuotantoa, ja sen on ohjannut Hiroyuki Imaishi.


title: John Webster

text: John Webster (s. 2. toukokuuta 1967 Helsinki) on suomalainen dokumenttielokuvien tekijä. Hänen vanhempansa ovat Suomeen muuttaneita englantilaisia opettajia. Hänen tunnetuimpia elokuviaan ovat "Pölynimurikauppiaat" (1993), "Tissit ja tango" (1994), "Sukkien euroelämää" (1999) ja "Sen edestään löytää" (2005). Elokuvassa "Katastrofin aineksia" (2008) Websterin perhe välttää öljyn kuluttamista vuoden ajan.


title: John Webster

text: Webster valmistui taiteen maisteriksi Taideteollisen korkeakoulun elokuvataiteen osastolta 1996. Websterillä ja hänen vaimollaan Anu Websterillä on kaksi lasta, Samuel ja Benjamin.


title: Scribonia

text: Scribonia (68 eaa. – 16 jaa.) oli Octaviuksen (tulevan keisari Augustuksen) toinen vaimo. Scribonia oli Augutuksen ainoan lapsen, tyttären Julian, äiti. Scribonian vanhemmat olivat Lucius Scribonius Libo ja Cornelia Sulla. Hänen äitinsä isä oli Pompeius ja hänen isänsä isä oli Sulla. Scribonian veli oli L. Scribonius Libo, joka oli Pompeiuksen pojan Sextus Pompeiuksen isäpuoli.


title: Scribonia

text: Suetonius kertoo että ennen avioliittoaan Octaviuksen kanssa Scribonia oli ollut naimisissa kahdesti korkea-arvoisten senaattoreiden kanssa. Suetonius ei kuitenkaan kerro aviomiesten nimiä. Yksi näistä aviomiehistä oli P. Cornelius Scipio, mutta ei ole varmuutta siitä oliko hän koskaan konsuli. Scribonia ja Scipio saivat kaksi lasta. Poika P. Cornelius Scipio oli konsuli vuonna 16 eaa. Tytär Cornelia meni naimisiin kensori Paulus Aemilius Lepiduksen kanssa.


title: Scribonia

text: Vuonna 40 eaa. Octavius pelkäsi että Sextus Pompeius ja Marcus Antonius liittoutuisivat häntä vastaan. Maecenas suositteli häntä menemään naimisiin Pompeiuksen sukulaisen Scribonian kanssa. Octavius oli Scriboniaan paljon nuorempi. Octavius erosi Scriboniasta vuonna 39 eaa. heti sen jälkeen kun Scribonia oli synnyttänyt hänelle tyttären Julian.


title: Antti Peippo

text: Antti Eerikki Peippo () oli suomalainen elokuvaaja ja elokuvaohjaaja.


title: Antti Peippo

text: Peippo tuli tunnetuksi erityisesti Risto Jarvan elokuvien hovikuvaajana. Lukuun ottamatta elokuvaa "Yö vai päivä" (1962) hän on kuvannut kaikki Jarvan elokuvat. Jarvan kuoleman jälkeen hän jatkoi kuvaajana muissa Jarvan tuotantoyhtiön Filminorin elokuvissa.


title: Antti Peippo

text: Peipon ainoaksi jäänyt pitkän elokuvan ohjaustyö "Ihmemies" (1979) oli tieteiskauhukomediaksi luonnehdittu elokuva ihmelapsi Olli Ruususesta, jonka suuri suomalainen yhtiö on aikoinaan lähettänyt Buffalon instituuttiin, jotta hänen aivokapasiteettinsa kehitettäisiin äärimmilleen yhtiön tulevia intressejä varten.


title: Antti Peippo

text: Peipon ura jatkui aina 1980-luvun lopulle asti lyhyet elokuvien ja lyhyiden dokumenttien ohjaajana ja kuvaajana. Hän näytteli myös pieniä osia useissa elokuvissa. Vuonna 1972 valmistunut "Viapori – Suomenlinna" palkittiin parhaan lyhytelokuvan Jussilla.


title: Hiiden opisto

text: Hiiden Opisto on aikuisoppilaitos, joka tuottaa ja edistää elinikäisen oppimisen mahdollisuuksia, tukee persoonallisuuden monipuolista kehittymistä ja elämänhallintaa toteuttaen vapaan sivistystyön periaatteita Länsi-Uudellamaalla. Isäntäkuntana ja palveluiden tuottajana toimii Lohjan kaupunki. Muita opiston toiminnassa mukana olevia kuntia ovat Siuntio ja Vihti.


title: Hiiden opisto

text: Opisto perustettiin 1. tammikuuta 2001 yhdistämällä Lohjan työväenopisto, Nummi-Pusulan kansalaisopisto sekä Vihdin kansalaisopisto.


title: Hiiden opisto

text: Opistolla on 14 päätoimista työntekijää, ja reilut 250 tuntiopettajaa ja luennoitsijaa.


title: Hiiden opisto

text: Vuonna 2014 Hiiden opiston kursseilla kävi 6 122 henkilöä. Yhteensä kursseilla oli 12 866 osallistujaa.


title: Furst Menschikoff

text: Furst Menschikoff () on usean Suomen suuriruhtinaskunnan ja Venäjän keisarikunnan kauppalaivastossa palvelleen Suomen kenraalikuvernöörin Aleksandr Sergejevitš Menšikovin mukaan nimetyn aluksen nimi:


title: The Slits

text: The Slits oli englantilainen punkrockyhtye, joka aloitti toimintansa 1970-luvun lopulla. Yhtyeeseen kuului vain naisjäseniä. Yhtyeen solistina toimi Ari Up.


title: Idiofoni

text: Idiofoni tai autofoni on soitinluokka, johon kuuluvien soitinten ääni syntyy soittimen oman kiinteän massan (tai suurimman osan siitä) värähdellessä. Soittimet voivat olla tehty esimerkiksi puusta, metallista tai kiviaineksesta. Idiofoneille tunnusomaista on, että niissä ei ole erotettavissa erikseen määriteltävissä olevia värähteleviä osia, kuten kieliä, ilmapatsaita tai kalvoja.


title: Idiofoni

text: Idiofoni-sana tulee kreikan sanoista "idios" (oma) ja "phone" (ääni). Idiofonit kuuluvat eräänä ryhmänä Erich von Hornbostelin ja Curt Sachsin kehittämään soitinluokitukseen ja ne voidaan jakaa edelleen neljään pääluokkaan: lyönti-, näppäily-, kitka- ja tuuli-idiofoneihin.


title: Idiofoni

text: Suurin idiofoni-ryhmä ovat lyönti-idiofonit, jotka voidaan jakaa edelleen välittömästi ja välillisesti lyötäviin idiofoneihin.


title: Idiofoni

text: Välittömästi lyötäviä idiofoneja ovat konkussioidiofonit ja perkussioidiofonit. Konkussioidiofoneja ovat esimerkiksi clavesit, kastanjetit ja lautaset. Perkussioidiofoneja ovat muun muassa triangelit, ksylofonit, kellot ja gongit.


title: Idiofoni

text: Välillisesti lyötäviä idiofoneja ovat ravistusidiofonit eli helistimet, hammasidiofonit eli raapat ja haaraidiofonit. Helistimiä ovat esimerkiksi marakassit, sistrumit ja kaulakorut. Hammasidiofoneja ovat räikät ja guirot. Haaraidiofoneissa puolestaan on tuntosarven muotoisia osia, jotka napsahtelevat toisiaan vasten.


title: Idiofoni

text: Näppäilyidiofoneissa puiset tai metalliset kielet ovat rungon kiinteänä osana, joita näppäillään. Esimerkkejä ovat mbira, munniharppu ja soittorasia.


title: Idiofoni

text: Kitkaidiofonit värähtelevät, kun niitä sivellään tai hangataan. Esimerkkejä ovat neulaviulu ja saha.


title: Idiofoni

text: Tuuli-idiofoneissa ääni syntyy, kun ilmavirta saa soittimessa olevat sauvat tai laatat värähtelemään.


title: Veldhoven

text: Veldhoven () on kunta Pohjois-Brabantin provinssissa Alankomaissa, Eindhovenin kaupungin lounaispuolella. Kunnassa on 43 101 asukasta (1.11.2007). Pinta-alaa kunnalla on 31,92 km², josta vettä on 0,2 km².


title: Veldhoven

text: Veldhoven sai alkunsa maalaiskylistä, joista kehittyi 1900-luvun aikana Eindhovenin esikaupunkialue. Nykyinen kunta syntyi kolmen kunnan liitoksessa vuonna 1921, kun Veldhoven ja Meerveldhoven, Oerle ja Zeelst yhdistyivät. Oerlen ja Veldhovenin kylät muodostavat nykyään yhtenäisen taajaman, ja kunnan uusi keskusta on rakennettu Zeelstin ja Veldhovenin kylien väliin.


title: Pro A

text: Pro A voi tarkoittaa seuraavia urheilusarjoja:


title: AS Cannes (lentopallo)

text: AS Cannes on ranskalainen lentopalloseura, joka pelaa Ranskan ylimmällä sarjatasolla, Pro A-liigassa. Sen kotikaupunki on kuuluisa elokuvapaikka Cannes. AS Cannes pelaa Ranskan Pro A-liigan lisäksi Lentopallon Mestareiden liigassa. Joukkue on voittanut useita Ranskan mestaruuksia ja cupeja. Joukkueessa pelaa suomalainen Olli Kunnari.


title: AS Cannes (lentopallo)

text: AS Cannes on yksi liigan suurimmista joukkueista yhdessä Paris Volleyn, ja Toursin kanssa.


title: Vuorikerttuli

text: Vuorikerttuli ("Peucedramus taeniatus") on varpuslintuihin kuuluva lintu. Vuorikerttulia tavataan ainoastaan Keski- ja Pohjois-Amerikassa, El Salvadorissa, Guatemalassa, Hondurasissa, Meksikossa, Nicaraguassa ja Yhdysvalloissa. Se kuului ennen kerttulien heimoon, mutta DNA-tutkimukset paljastivat sen kuuluvan omaan heimoonsa.


title: Vuorikerttuli

text: Vuorikerttuli on pienehkö, noin 11,5 cm pitkä lintu, jolla on pitkät oliivinväriset siivet, joiden yläosassa on kaksi valkoista raitaa. Pääväritys vuorikerttulilla on kuitenkin harmaa, jota on vatsassa, selässä ja pyrstössä. Koiraan pää ja rinta ovat oranssit, ja silmän ympärillä sillä on tumma alue. Naaras on muuten samankaltainen, mutta oranssi väri on korvattu keltaisella.


title: Vuorikerttuli

text: Lajia tavataan luonnonvaraisena Keski- ja Pohjois-Amerikassa. Vuorikerttuleita arvellaan olevan jäljellä 500 000–5 000 000 yksilöä, ja laji onkin luokiteltu elinvoimaiseksi. Lajia tavataan yleensä trooppisilta alueilta, jossa kasvaa havupuita. Lajia tavataan enimmäkseen vuoristoissa ja ylängöillä, ja sitä tavataan 1 700–3 100 metrin korkeudella merenpinnasta.


title: Vuorikerttuli

text: Vuorikerttuli on hyönteissyöjä, ja on paikkalintu. Vuorikerttuli munii yleensä puussa olevaan kuperanmuotoiseen pesäänsä yleensä 3–4 munaa.


title: Luonnonpalvonta

text: Luonnonpalvonta on luontoon ja luonnonilmiöihin kohdistuvaa palvontaa. Sanaa käytetään myös hartaasta luonnon ihailusta. Luonnonpalvonta on uskonnon muoto, jota ilmenee varhaisissa primitiivisissä uskonnoissa ja monijumalaisissa (polyteismi) uskonnoissa. Luonnon esineitä ja ilmiöitä on harvoin palvottu varsinaisina jumaluuksina, vaan ne ovat olleet jumalien ilmentymiä. Animismissa uskonnollisen kultin kohteena ovat lähes kaikki esineet ja ilmiöt. Kivienpalvontaa harjoittivat muinaiset länsiseemiläiset, kreikkalaiset ja intialaiset. Intiassa pystytettiin suuria fallosta muistuttavia kiviä (linga), joita palvontamenoissa valeltiin öljyllä. Monissa uskonnoissa on ollut eläintenpalvontaa, kuten käärmeenpalvontaa tai karhunpalvontaa. Yleistä on ollut myös puidenpalvonta ja taivaankappaleisiin kohdistunut uskonnonharjoitus (taivaanpalvonta, auringonpalvonta, kuunpalvonta). Luonnonilmiöistä palvonnan kohteena ovat olleet erityisesti ukkonen ja sade.


title: Luonnonpalvonta

text: Luonnonpalvonta voi viitata myös seuraaviin asioihin:


title: Septiljoona

text: Septiljoona on miljoonan seitsemäs potenssi eli luku (10) = 10.


title: Septiljoona

text: Amerikanenglannin sana "septillion" tarkoittaa kuitenkin lukua 10.


title: Septiljoona

text: SI-järjestelmässä ei ole kerrannaisyksikköä septiljoonalle.


title: Mauri Front

text: Mauri Front (26. toukokuuta 1940 Tuusula – 11. toukokuuta 2006 Helsinki) oli tuottelias suomalainen elokuvaaja ja ohjaaja. Hänet tunnetaan etenkin kansatieteellisten elokuvien tekijänä.


title: Mauri Front

text: Frontin ura alkoi vuonna 1955 kun hän koulusta valmistuttuaan värväytyi Filmiyhtymä Oy:öön. Työskenneltyään siellä viisi vuotta hän oppi elokuvauksen ja lähti pariksi vuodeksi Pentti Lintonen Kyhyn, joka valmisti tilauselokuvia metalliteollisuudelle. Frontista tuli pätevä kameramies ja vuonna 1966 hänet kutsuttiinkin Suomi-Filmiin töihin. Siellä hän oppi kuvaamaan ja leikkaamaan elokuvia Niilo Heinon ja Valentin Vaalan opastuksella. 1970-luvulla väkeä irtisanottiin ja Front joutui jatkamaan freelancerinä. Hän työskenteli mm. Veikko Laihasen kanssa.


title: Mauri Front

text: Hän perusti vuonna 1976 Elokuvatuotanto Mauri Frontin. Front teki töitä yhdessä tutkija Eero Naskalin kanssa ja heiltä 1980-luvulla valmistunut elokuva "Puukko" palkittiin AV-palvelun kunniapalkinnolla ja valtion laatutuella. Museoviraston ja Talonpoikaiskulttuurisäätiön toimeksiannoista parivaljakko sai jatkossa tilaisuuden toteuttaa alun toistakymmentä kansanomaista perinnekulttuuria käsittelevää elokuvaa. Nimet "Nahkiaismerta", "Merrat", "Savipotti", "Hirsirakennus", "Ristintekijä" ja "Silakkamarkkinat" kertovat taidolla toteutettujen elokuvien aihepiireistä.


title: Mauri Front

text: Mauri Frontin ura jatkui yli 40 vuotta. 1990-luvulla kansatieteellisten elokuvien mahdollisuudet alkoivat hiipua. Hänelle myönnettiin valtion taiteilijaeläke vuonna 1997. Eläkkeelle jäätyäänkin hän ei lopettanut elokuvien tekemistä, vaan hänen viimeinen elokuvansa "Jouhisiimaa ja hamppuköyttä" valmistui vain viikko ennen hänen kuolemaansa. Front oli myös elokuvamuseoiden tukija.


title: Mauri Front

text: Kuvaajana, leikkaajana tai ohjaajana.


title: Texcoco

text: Texcoco (klassiseksi nahuatliksi "Tetzco(h)co") oli ennen espanjalaisten tuloa asteekkien liittolaiskaupunki Meksikon laaksossa Texcoco-järven itärannan lähellä. Siellä asui kansa nimeltä Acolhua, joka oli asteekeille sukua. Texcocon johtaja Nezahualcoyotl (1403–1473) auttoi asteekkeja heille vihamieliseksi kääntyneiden tepaneekkien kukistamisessa. Ennen espanjalaisvalloitusta kaupungissa asui 24 000 ihmistä ja sen ala oli 450 hehtaaria.


title: Texcoco

text: Texcoco tai Tezcoco oli nykyisessä Meksikon laaksossa sijainnut asteekkien sukulaiskulttuurin Acolhuan asuttama kaupunki. Texcoco oli silloisen suuren Texcoco-järven itäisellä rannalla.


title: Texcoco

text:
"Acolhua" oli nahuatlia puhuva kansa, joka saapui Meksikon laaksoon noin vuonna 1200.
Acolhuaa ei saa sekoittaa Culhuaan. Acolhuoita muistuttavia nahuatlia puhuvia kulttuureja olivat noihin aikoihin asteekit, tepaneekit, Chalco ja Xochimilca.


title: Texcoco

text:
Texcocon kaupungin perustivat ehkä chichimekit 1200-luvulla.
Noin 1337 acolhuat ajoivat chichimekit Texcocosta pois tepaneekkien avustamana. Ajatellaan että varhaiset acolhuoiden johtajat puhuivat alueen alkukieltä otomia, ja nahuatl määrättiin kieleksi vasta kuningas Techotlalatzinin aikaan noin 1357/1377-1409. Näihin aikoihin tepaneekkien kaupungin Azcapotzalcon vaikutus tai jopa löyhä ohjaus ulottui Texcocoon, joka joutui maksamaan tepaneekeille veroa.
Uusi 1409 valtaistuimelle noussut Texcocon johtaja Ixtlilxochitli I otti vuonna 1414 itselleen tittelin "Chichimeca Tecuhtli", "kikimeekkien herra", ja aikoi solmia liiton Tenochtitlanin asteekkien kanssa, mutta asteekkijohtaja Huitzilihuitl torjui ajatuksen, samoin kuin myöhemmin hänen poikansa Chimalpopocaa. Tämä lienee johtunut siitä, että
asteekkien päällikkö oli naimisissa tepeneekkijohtajan tyttären kanssa.


title: Texcoco

text: Texcocon johtaja Ixtlilxochitli I hyökkäsi Azcapozalcoon, tepaneekkien pääkaupunkiin, ja onnistuikin saartamaan sitä pitkään, mutta koska ei kyennyt valtaamaan sitä, palasi tyhjin toimin takaisin.


title: Texcoco

text: Tepaneekkijohtaja Tezozomocin kostoretki syöksi Ixtlilxochitli I:n vallasta vuonna 1418.


title: Texcoco

text:
Kymmenen vuotta myöhemmin Huexotzingoon paennut Ixtlilxochitli I:n poika Nezahualcoyotl (1403 - 1473) kukisti yhdessä asteekkien ja monien muiden kanssa tepaneekit, ja liittyi asteekkien ja Tlacopanin kanssa kolmiliittoon. Texcocosta tuli tällöin asteekkien valtakunnan toiseksi tärkein kaupunki. Nezahualcoyotl oli merkittävä filosofi ja runoilija säilyneiden tietojen mukaan.
Hän keräsi puutarhaan ja eläintarhaan eksoottisia eläimiä ja kasveja valtakunnan eri seuduilta.
Nezahualpilli (1464-1515) jatkoi isänsä perinteitä. 1520 espanjalaisvalloittaja Hernan Cortéz tappoi viimeisen Texcocon hallitsijan Cacamatzinin ja myös pian valtaistuimelle nousseen Coanacochin ja pani valtaistuimelle nukkehallitsijaksi kristinuskoon kääntyneen
Ixtlilxochitl II:n vuonna 1525.
Viimeinen espanjalaisten tukema "tlatoani"-tyyppinen Texcocon johtaja oli Antonio Pimentel Tlahuitoltzin.


title: Juhana Sigismund

text: Juhana Sigismund (, s. 8. marraskuuta 1572 Halle – k. 23. joulukuuta 1619 Berliini) oli Brandenburgin rajakreivikunnan vaaliruhtinas vuosina 1608–1619 ja Preussin herttua. Hohenzollernin suvusta lähtöisin ollut Juhana Sigismund syntyi Hallessa Brandenburgin vaaliruhtinaalle Joakim Fredrikille ja tämän ensimmäiselle vaimolle Katharina von Brandenburg-Küstrinille. Hän nai Anna von Preußen und Jülich-Kleve-Bergin vuonna 1594 ja sai tämän kanssa kahdeksan lasta. Juhana Sigismundista tuli muodollisesti Preussin herttua vasta vuonna 1618, mutta hän sai herttuakunnan sijaishallitsijan aseman jo 1608. Preussin herttua Albert Fredrik (1553-1618) oli henkisesti sairas, eikä kyennyt hoitamaan tehtäviään.


title: Juhana Sigismund

text: Albert Fredrikin kuoltua Preussin herttuakunta ja Brandenburgin rajakreivikunta liittyivät personaaliunioniin (1618). Brandenburgin vaaliruhtinaat olivat nimellisesti Puolan kuninkaan vasalleja aina vuoteen 1657, jolloin Puolan kuningas vapautti Hohenzollernit Wehlaun sopimuksella. Personaaliunionin aikaista Brandenburgia vuodesta 1618 Preussin kuningaskunnaksi korottamiseen vuonna 1701 kutsutaan Brandenburg-Preussiksi.


title: Jerusalemin armenialaiskortteli

text: Jerusalemin armenialaiskortteli (armeniaksi: Հայկական Թաղամաս, hepreaksi: הרובע הארמני, arabiaksi: حارة الأرمن) on yksi neljästä perinteisestä kaupunginosasta Jerusalemin vanhassa kaupungissa ja se on pienin kortteleista. Armenian ortodoksinen patriarkaatti omistaa korttelissa useita luostareita ja teologisen seminaarin.


title: Moses Malone

text: Moses Eugene Malone (23. maaliskuuta 1955 Petersburg, Virginia – 13. syyskuuta 2015 Norfolk, Virginia) oli yhdysvaltalainen koripalloilija, joka loi 1970–1990-luvuilla merkittävän uran ABA:ssa ja NBA:ssa.


title: Moses Malone

text: Virginiassa syntynyt Malone valmistui Petersburg High Schoolista ja pelasi toistakymmentä kertaa All-Star-joukkueessa. Hän voitti kolmesti (1979, 1982, 1983) ja kerran (1983), jolloin hänen seuransa Philadelphia 76ers voitti myös NBA:n mestaruuden.


title: Moses Malone

text: Vuonna 1996 NBA valitsi Malonen yhdeksi sen historian . Hänet nimettiin vuonna 1999 Virginia Sports Hall of Fameen ja vuonna 2001 Springfieldin kansainvälisesti kuuluisampaan Basketball Hall of Fameen.


title: Moses Malone

text: Malone kuoli 60-vuotiaana hotellihuoneessa 13. syyskuuta 2015. Hän yöpyi Norfolkissa, jossa hänen oli tarkoitus osallistua golfturnaukseen.


title: Kulutusluotto

text: Kulutusluotto on luotto, joka on myönnetty tai luvattu kuluttajalle lainana, maksulykkäyksenä tai muuna taloudellisena järjestelynä kuluttamista varten. Kulutusluottotermin alle lasketaan kaikki vakuudettomat ja vakuudelliset luotot, jotka on otettu kulutustarkoitukseen. Kulutusluotot ovat yleensä verrattain lyhytaikaisia, kestoltaan alle viiden vuoden lainoja, joiden suuruus on tyypillisesti muutamia tuhansia euroja. Kulutusluottoja tarjoavat niin pankit kuin yksityiset suomalaiset ja muunmaalaiset luottospesialistit.


title: Kulutusluotto

text: Kulutusluottojen vuosikorot vaihtelevat tyypillisesti 9–30 %:n välillä. Huomattavasti suurempiakin korkoja on peritty. Suurin yksittäinen tekijä koron suuruuteen on lainanottajan kyky antaa luotolle vakuus.


title: Kulutusluotto

text: Kulutusluottojen antaminen yöllä kiellettiin lokakuussa 2009. Luottopäätöksen saa antaa, mutta kello 23 jälkeen myönnetyt pikaluotot saa nostaa vasta aamuseitsemän jälkeen. Kulutusluottojen myöntäminen sallittiin joulukuusta 2010 eteenpäin ainoastaan yrityksille, jotka ovat rekisteröityneet Etelä-Suomen Aluehallinnon ylläpitämään rekisteriin. Rekisteriin hyväksytään ainoastaan yritykset, jotka noudattavat hyvää luotonantotapaa. Lokakuussa vuonna 2018 Etelä-Suomen Aluehallinnon luotonanto- ja vertaislainanvälittäjärekisteriin on merkitty 62 yritystä, joista yli 50 rahoituslaitosta myöntää kuluttajaluottoja.


title: Kulutusluotto

text: Erilaiset kertaluotot ovat tyypillisiä pankkien ja rahoitusyhtiöiden myöntämiä kulutusluottoja. Pankkien kulutusluotot vaativat yleensä vakuuden tai takaajia ja niitä otetaan usein isompien hankintojen rahoittamiseen, kuten esimerkiksi kodin remontointiin. Varsinkin autokaupassa käytetään myös osamaksuluottoa, joka on yksittäiseen suurempaan hankintaan tarkoitettu kertaluonteinen kulutusluotto, jossa tavallisesta luotosta poiketen rahoitettavan tuotteen omistusoikeus siirtyy ostajalle vasta kun hän on maksanut lainaansa takaisin.


title: Roger Smith

text: Roger LaVerne Smith (18. joulukuuta 1932 South Gate – 4. kesäkuuta 2017 Los Angeles) oli yhdysvaltalainen näyttelijä, joka tuli tunnetuksi muun muassa televisiosarjasta "77 Sunset Strip" sekä elokuvasta "Jännittävä tätini" ("Auntie Mame", 1958).


title: Roger Smith

text: Smith keskeytti uransa varhaisessa vaiheessa, kun hänellä todettiin myasthenia gravis -niminen lihassairaus. Hän oli vuosina 1956–1965 naimisissa Victoria Shaw'n ja vuodesta 1967 Ann-Margretin kanssa.


title: Fredrik Vilhelm I (Preussi)

text: Fredrik Vilhelm I (, 14. elokuuta 1688 Berliini – 31. toukokuuta 1740 Potsdam) oli Preussin kuningas vuodesta 1713 kuolemaansa asti. Hän oli lähtöisin Hohenzollernin suvusta ja syntyi Preussin ensimmäiselle kuninkaalle Fredrik I:lle ja tämän puolisolle Sophie Charlotte von Hannoverille Berliinissä. Brandenburgin vaaliruhtinaana hän hallitsi nimellä Fredrik Vilhelm II. Hänet tunnetaan myös lempinimellä "Sotilaskuningas" ().


title: Fredrik Vilhelm I (Preussi)

text: Fredrik Vilhelm kehitti Preussin armeijaa ja asetti Preussin samalle tasolle muiden 1700-luvun Euroopan mahtivaltojen kanssa. Hän myös muun muassa uudisti Preussin koulujärjestelmää, vankisti maan taloutta ja jälleenasutti Itä-Preussin, joka oli joutunut ruton kouriin varhaisella 1700-luvulla.


title: Fredrik Vilhelm I (Preussi)

text: Fredrik Vilhelm nai Sophie Dorothea von Braunschweig-Lüneburgin (1687–1757), Ison-Britannian kuninkaan Yrjö I:n tyttären vuonna 1706. He saivat neljätoista lasta, joista viisi kuoli aivan nuorina. Lapsista Fredrik ("Friedrich") nousi myöhemmin Preussin valtaistuimelle Fredrik II:na ja Loviisa Ulriika ("Luise Ulrike") Ruotsin valtaistuimelle kuningas Aadolf Fredrikin puolisona. Yksi lapsista, prinsessa Anna Amalia, oli säveltäjä.


title: Fredrik Vilhelm I (Preussi)

text: Fredrik Vilhelm I on haudattu Sanssouciin, Potsdamiin.


title: Fredrik Vilhelm I

text: Fredrik Vilhelm I voi viitata seuraaviin hallitsijoihin:


title: Rod Milburn

text: Rodney Milburn (18. toukokuuta 1950 – 11. marraskuuta 1997) oli yhdysvaltalainen yleisurheilija. Hän voitti vuoden 1972 kesäolympialaisissa Münchenissä kultaa miesten 110 metrin aitajuoksussa ajalla 13,24 s, joka aikanaan hyväksyttiin lajin ensimmäiseksi sähköajanoton maailmanennätykseksi.


title: Rod Milburn

text: Milburn piti hallussaan 110 metrin aitajuoksun maailmanennätystä käsiajanotolla vuoteen 1975 ja sähköajanotolla vuoteen 1977. Hän vetäytyi 1980-luvun alkuvuosina mutta työskenteli vielä jonkin aikaa valmentajana Southern Universityssa.


title: Rod Milburn

text: Milburn menetti henkensä syksyllä 1997 Louisianassa sattuneen onnettomuuden seurauksena. Hän oli vain 47 vuoden ikäinen.


title: Strangeitude

text: Strangeitude on Ozric Tentaclesin kolmas studioalbumi, joka julkaistiin vuonna 1991 yhtyeen omalla Dovetail Records -merkillä. Snapper Music -levy-yhtiö uudelleenjulkaisi albumin vuonna 1998.Uudelleenjulkaisulla on lisäksi yksi bonuskappale:


title: Fredrik Vilhelm II

text: Fredrik Vilhelm II (, 25. syyskuuta 1744 Berliini – 16. marraskuuta 1797 Potsdam) oli järjestyksessään neljäs Preussin kuningas. Hän hallitsi vuodesta 1786 kuolemaansa vuoteen 1797 asti. Hän epäonnistui monissa hallintotoimissaan ja hänen neuvonantajansa eivät olleet hyviä. Kuningas pyrki sensuurin ja uskontoediktin avulla jarruttamaan valistusaatteen leviämistä, ja häntä on usein pidetty setänsä ja edeltäjänsä Fredrik Suuren vastakohtana. Toisaalta hän oli taiteiden suosija ja hänen valtakaudellaan Preussi sai haltuunsa suuren osan Puola-Liettuasta Puolan jaoissa vuosina 1793 ja 1795. Brandenburgin portti rakennettiin hänen valtakautensa aikana.


title: Fredrik Vilhelm II

text: Fredrik Vilhelm oli kuningas Fredrik Vilhelm I:n pojan prinssi August Wilhelmin ja tämän puolison Luise Amalie von Braunschweig-Wolfenbüttelin poika. Hänestä tuli Preussin kruununprinssi hänen isänsä kuoltua vuonna 1758, sillä tämän veljellä, Fredrik Vilhelm I:n vanhimmalla pojalla ja Preussin kuninkaalla Fredrik II Suurella ei ollut jälkeläisiä.


title: Fredrik Vilhelm II

text: Fredrik Vilhelm nai Elisabeth Christine Ulrike von Braunschweig-Wolfenbüttelin 14. heinäkuuta vuonna 1765 Charlottenburgissa. Avioliitto purettiin vuonna 1769. Toisen avioliittonsa hän solmi Friederike von Hessen-Darmstadtin kanssa saman vuoden heinäkuun 14. päivänä. Eniten Fredrik Vilhelmiin kuitenkin vaikutti hänen intellektuelli ja voimakastahtoinen rakastajatterensa, Wilhelmine Encke.


title: Fredrik Vilhelm II

text: Kuningas solmi Itävallan keisari Frans I:n kanssa puolustusliiton ja liittyi siten vallankumoussotaan Ranskaa vastaan. Tämä sota päättyi Preussin osalta erillisrauhaan Baselissa 1795. Kuningas keskittyi sen jälkeen sotaan Puolaa vastaan. Puolan jaoissa 1795 ja 1795 Preussi sai haltuunsa laajoja alueita.. Fredrik Vilhelmin kuollessa 16. marraskuuta vuonna 1797 Preussi oli silti vararikossa ja sekaannuksen tilassa. Maan armeija oli rappeutunut ja kuningashuone epäsuosittu. Muun muassa kuninkaan Puolan sodat olivat saattaneet talouden huonoon kuntoon. Fredrik Vilhelmiä seurasi kuninkaana hänen poikansa, Fredrik Vilhelm III.


title: Manfred Deckert

text: Manfred Deckert (s. 31. maaliskuuta 1961 Halle) on saksalainen mäkihyppääjä, joka edusti koko uransa ajan Saksan demokraattista tasavaltaa.


title: Manfred Deckert

text: Deckert saavutti normaalimäen hopeamitalin Lake Placidin talviolympialaisista 1980. Hän jakoi mitalin yhdessä Japanin Hirokazu Yagin kanssa. Seefeldin maailmanmestaruuskilpailuissa 1985 Deckert hyppäsi joukkuemäen pronssia voittaneessa Itä-Saksan mäkijoukkueessa. Samoissa kilpailuissa hän sijoittui normaalimäessä neljänneksi, jonka lisäksi häneltä löytyy vielä yksi neljäs tila vuoden 1982 Oslon MM-kilpailuiden joukkuemäestä.


title: Manfred Deckert

text: Deckert voitti Keski-Euroopan mäkiviikon vuonna 1982. Erikoiseksi voiton tekee se, että hän samalla mäkiviikolla saavutti sekä uransa ensimmäisen palkintokorokepaikan Obertsdorfissa ja uransa viimeisen palkintokorokepaikan Innsbruckissa, jonka kilpailun hän myös voitti. Deckert oli vielä näiden kahden kilpailun välissä hypätyssä Garmisch-Partenkirchenin osakilpailussa toinen. Deckert lopetti uransa vuoden 1988 mäkiviikon jälkeen.


title: Bob Pettit

text: Robert E. Lee ”Bob” Pettit Jr. (s. 12. joulukuuta 1932) on yhdysvaltalainen entinen koripalloilija. Hän pelasi koko NBA-uransa (1954–1965) Milwaukee/St. Louis Hawksissa.


title: Bob Pettit

text: Pettit syntyi Baton Rougessa, Louisianassa, ja opiskeli Baton Rouge High Schoolissa sekä Louisiana State Universityssa. Hän voitti palkinnon vuosina 1956 ja 1959, ja valittiin tulokaskaudellaan .


title: Bob Pettit

text: NBA valitsi Pettitin vuonna 1996 yhdeksi sen kaikkien aikojen viidestäkymmenestä parhaasta pelaajasta. Hän on kuulunut vuodesta 1970 Basketball Hall of Fameen.


title: Fredrik Vilhelm III

text: Fredrik Vilhelm III (, 3. elokuuta 1770 Potsdam – 7. kesäkuuta 1840 Berliini) oli Preussin kuningas vuodesta 1797 kuolemaansa saakka. Brandenburgin vaaliruhtinaana ja rajakreivinä hän kantoi nimeä "Fredrik Vilhelm IV". Fredrik Vilhelm oli Brandenburgin viimeinen vaaliruhtinas, sillä arvonimestä luovuttiin Pyhän saksalais-roomalaisen keisarikunnan loppuessa vuonna 1806.


title: Fredrik Vilhelm III

text: Fredrik Vilhelm syntyi Potsdamissa Fredrik Vilhelm II:n ja tämän puolison Friederike von Hessen-Darmstadtin pojaksi vuonna 1770. Hän nai vuonna 1793 Luise von Mecklenburg-Strelitzin, jonka kanssa hän sai kymmenen lasta. Preussin valtaistuimelle hän nousi 16. marraskuuta vuonna 1797.


title: Fredrik Vilhelm III

text: Kuninkaana Fredrik Vilhelm harjoitti alkujaan puolueettomuuspolitiikkaa. Tämä kuitenkin loppui, kun kuningas vuoden 1806 lokakuussa julisti sodan Ranskaa vastaan. Jenan–Auerstädtin taistelussa 14. lokakuuta 1806 Ranska kukisti Fredrik Vilhelmin johtaman Preussin armeijan. Preussin armeija luhistui ja Napoleon marssi Berliiniin. Preussin kuninkaallinen perhe pakeni Itä-Preussin Memeliin. Sodan jälkimainingeissa Tilsitin rauhassa vuonna 1807 Preussi joutui luovuttamaan kaikki Elben länsipuoliset alueensa sekä Puolan alueensa Ranskalle.


title: Fredrik Vilhelm III

text: Vuonna 1813 Fredrik Vilhelm solmi liiton Venäjän kanssa Ranskaa vastaan. Liittolaiset löivät Ranskan vuosien 1813 ja 1814 taisteluissa. Wienin kongressissa kuninkaan ministerien onnistui turvaamaan Preussin alueellisen laajentumisen.


title: Fredrik Vilhelm III

text: Kuningas Fredrik Vilhelmin ollessa toimeton useat ministerit toteuttivat Preussissa uudistuksia niin hallinnon kuin armeijankin suhteen kuningattaren kehotuksesta. Edellisen kuninkaan uskonto- ja sensuurimääräykset kumottiin. Wienin kongressin jälkeen kuningas kuitenkin muuttui taantumukselliseksi.


title: Fredrik Vilhelm III

text: Fredrik Vilhelmiä seurasi kuninkaana hänen vanhin poikansa, Fredrik Vilhelm IV.


title: M/S Notos

text: M/S Notos () on Notos Shipping Co. Ltd:n omistama ro-ro-rahtialus. Laiva on rakennettu vuonna 1977 Rauma-Repolan Rauman telakalla. Se on rekisteröity Kyproksen lipun alle, ja sen kotisatama on Limassol. Alus on kyproslaisen Salamis Lines -varustamon käytössä. Alus liikennöi viikoittain yhdessä Salamis Linesin toisen ro-ro-aluksen M/S Pontoksen kanssa reitillä Pireus–Limassol–Haifa. Toisinaan alus käy myös Kreikassa Rodoksen saarella ja Egyptin Aleksandriassa.


title: M/S Notos

text: Alus on liikennöinyt suuren osan käyttöhistoriastaan "Bore Song" -nimisenä Suomen lipun alla. Pääasiassa alus on kuljettanut rahtia Itämerellä, Pohjanmerellä ja Välimerellä. Lokakuussa 2001 aluksen menetys oli lähellä johtuen kovassa merenkäynnissä tapahtuneesta lastinsiirtymästä. Tammikuussa 2004 alus siirtyi toistaiseksi pysyvästi Välimerelle liikennöimään.


title: M/S Notos

text: Notoksen runko on valmistettu teräksestä. Aluksen pituus on 129,15 metriä, leveys 19,23 metriä ja syväys on 6,4 metriä. Laivan koko tilavuus (bruttovetoisuus) on 8 188 tonnia bruttorekisteritonnia ja matkustus- ja lastitilojen tilavuus (nettovetoisuus) 2 457 nettorekisteritonnia. Aluksen kuollut paino eli kantavuus on 6 100 tonnia. Aluksen lastikapasiteetti on 1 268 metriä. Laivan huippunopeus on 16,5 solmua.


title: M/S Notos

text: Aluksen jääluokitus on 1A, eli se pystyy useimmissa jääoloissa kulkemaan ilman avustajaa.


title: M/S Notos

text: Laivan pääkoneina on kaksi MaK 6M551AK dieselmoottoria, jotka yhdessä kehittävät 5 885 kilowatin tehon.


title: M/S Notos

text: Notos on ro-ro-alus ("roll on roll off"), eli sen lastaus tapahtuu perästä pyörien päällä ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyissä kuljetuksissa, sillä se on nopea lastata ja purkaa. Rahtitilaan jää aina paljon käyttämätöntä tilaa, minkä vuoksi aluksia ei juuri valtameriliikenteessä käytetä.


title: M/S Notos

text: Alus laskettiin vesille 15. heinäkuuta 1977 suomalaisella Rauma-Repolan telakalla. Sen rakennusnumero on 246. Alus valmistui marraskuun alussa viidentenä kuuden aluksen sarjasta, jonka muodostavat valmistumisjärjestyksessä M/S Puerto Eden (nimi valmistuessa "Bore VII"), M/S Kaduna ("Bore IX"), M/S Dorrat Jeddah ("Bore X"), romutettu M/S Caribe ("Bore XI") ja romutettu M/S Iberus ("Buraidah").


title: M/S Notos

text: Alus luovutettiin 4. marraskuuta 1977 Fanco N.V:n omistukseen, joka rekisteröi aluksen Curaçaon lipun alle "Abha"-nimisenä. Kotisatamaksi tuli Willemstad. Luovutuksen jälkeen alus aikarahdattiin eli vuokrattiin YIT RoRo Linen liikenteeseen reitille Helsinki/Turku–Malmö–Bremerhaven–Amsterdam–Jedda–Al Hudaydah. 21. elokuuta 1979 suomalainen Bore Line -varustamo osti Abhan ja rekisteröi sen Suomen lipun alle. Kotisatamaksi tuli Turku. 14. syyskuuta 1979 alus sai nimen "Bore Song", jonka jälkeen se aloitti liikennöinnin reitillä Helsinki–Kotka–Göteborg–Helsingborg–Helsinki. Joulukuun lopulla vuonna 1986 suomalainen Oy Rettig Ab osti Bore Songin ja aikarahtasi sen Bore Linen liikenteeseen. Bore on osa Rettigiä.


title: M/S Notos

text: Joulukuussa 1990 Bore Song aikarahdattiin yhtenä neljästä suomalaislaivasta kuljettamaan sotatarvikkeita Persianlahdelle, jossa käytiin sotaa. Alus meni Suomesta Göteborgin kautta Saksan Emdeniin, jossa alukseen lastattiin sotatarvikkeita. Emdenistä lähti Persianlahdelle mahdollisesti myös kahdeksan sotilashenkilöä. Maaliskuussa 1991, heti Persianlahden sodan jälkeen, alus aikarahdattiin Britannian puolustusministeriön käyttöön yhden Englannin ja Lähi-idän välisen matkan ajaksi. 31. toukokuuta singaporelainen Sembawang Johnson Shipsmanagement osti aluksen ja rekisteröi sen "Key Biscayne" -nimisenä Singaporen lipun alle. Tämän jälkeen Key Biscayne aikarahdattiin Danship Linesin liikenteeseen. 7. lokakuuta rahtaaja vaihtui, kun Principal Lines Inc. aloitti liikennöinnin aluksella. 8. marraskuuta alus aikarahdattiin yhdysvaltalaisen Seaboard Marinen liikenteeseen nimellä "Seaboard Horizon".


title: M/S Notos

text:
Laiva siirtyi jälleen 8. syyskuuta 1993 Rettigin omistukseen ja Suomen lipun alle. Myös vuosina 1979–1991 ollut nimi "Bore Song" otettiin takaisin. Omistajanvaihdoksen jälkeen Bore Song aikarahdattiin Finncarriersin liikenteeseen. Vuonna 1995 alus aikarahdattiin muutamaksi kuukaudeksi ruotsalais-virolaisen Estline-varustamon liikenteeseen reitille Tallinna–Tukholma. 9. tammikuuta 1997 alus sai nimen "Transnordica". 14. tammikuuta 2000 suomalainen Rederi Ab Engship osti aluksen ja rekisteröi sen "Traden"-nimisenä Suomen lipun alle. Kotisatamaksi tuli Nauvo. Myöhemmin samana vuonna Traden aikarahdattiin Merenkurkkuun, ruotsalaisen Botnia Linkin Vaasan ja Härnösandin väliseen liikenteeseen. Myöhemmin Härnösandin korvasi Uumaja. Maaliskuussa 2001 aluksessa ilmeni konerikko. Huhtikuussa alus aikarahdattiin brittiläisen Norlinen liikenteeseen reitille Blyth–Bremerhaven–Wallhamn–Frederikshavn–Kotka.
Alus oli 8. lokakuuta 2001 Israelin Haifassa, jossa sitä lastattiin. Tradenilla oli 14 hengen miehistö, vaikka miehitystodistuksen mukaan 12 henkinenkin olisi riittänyt. Aluksen päällikkö oli työskennellyt merillä noin 30 vuotta, ja Tradenilla hän oli työskennellyt noin viisi kuukautta. Muuta miehistöä päällikön lisäksi olivat yliperämies, ensimmäinen perämies, toinen perämies, pursimies, kaksi matruusia, konepäällikkö, ensimmäinen mestari, toinen mestari, puolimatruusi, sähkömies, kokkistuertti ja talousapulainen. Haifasta alus lähti kohti Italian Vado Ligurea, jonne se saapui 13. lokakuuta. Vado Liguresta kyytiin lastattiin Pendolino-junanvaunuja. Lastaukseen kului aikaa 6–7 tuntia. Tradenin päällikkö arvosteli Vado Liguren satamahenkilökunnan asiantuntemusta lastaussuunnittelun tekemisessä ja kieliongelmia. Alus otti lastia kyytiinsä vielä Espanjan Valenciasta 15. lokakuuta, jonka jälkeen lähti 15 solmun nopeudella kohti määränpäitään, jotka olivat Norrköping Ruotsissa ja Turku Suomessa. Pendolino-junanvaunujen lisäksi lastina oli palletteja, kontteja sekä lauttavaunuja. Lastin yhteispaino oli 1 235 tonnia. Tradenilla oli painolastia 1 700 tonnia.


title: M/S Notos

text:
Alus eteni tavanomaisessa säässä Valenciasta Gibraltarinsalmen kautta Portugalin Cabo de São Vicenten niemen edustalle, jonne alus saapui aamuyöllä 17. lokakuuta. Päivän kuluessa sää alkoi muuttua: aallokko kasvoi ja tuuli voimistui huomattavasti. Pohjois-Atlantilla oli laaja, lähes paikallaan pysyvä matalapaineen alue. Matalapaineen keskus sijaitsi Britteinsaarten eteläpuolella. Matalapaine voimistutti merenkäyntiä, ja se vaikutti myös aluksen reitillä. Ennusteiden mukaan aallot tulisivat olemaan korkeita tai erittäin korkeita.
Aveiron kaupungin edustalle saakka sääolot olivat olleet siedettävät. Merenkäynti kuitenkin vain voimistui, ja alus joutui muuttamaan suuntaa ja poikkeamaan suunnitellulta reitiltä. Kello 20 alkoi Traden keinua. Laivasta oli poistettu jäissä vaurioituneet pallekölit edellisen telakoinnin yhteydessä. Pallekölien puuttuminen lisäsi keinuntaliikettä. Aluksen päällikkö päätti ohjata alusta aallokon mukaan luoteen suuntaan. Aamuyöllä 18. lokakuuta aallot olivat kasvaneet jo niin suuriksi, että aluksen nopeus vaihteli viidestä kymmeneen solmuun. Kello 12:n jälkeen päällikkö ohjasi alusta merenkäynnin mukaan. Kello 16.20 aluksen sääkannen vasemman puolen kontteja liikkui sivusuuntaisesti. Tämän jälkeen Traden suunnattiin merta vasten. Konttien liikkumista yritettiin koko miehistön voimin estää lisäämällä jokaiseen konttiin kettinkejä. Kello 17 kontteja irtosi lisää, ja miehistö joutui kiinnittämään lastia koko yön ja vielä seuraavan päivän. Päällikön mukaan kiinnittämisessä oli työtapaturman riski olemassa. Traden kulki tuolloin aluksi lounaaseen ja sitten länteen.


title: M/S Notos

text: Perjantaina 19. lokakuuta laiva keinui yhä noin 20°, ja tuolloin päällikkö oli huolissaan työtapaturmariskien ja konttien lisäksi myös siitä, että tilanne voisi muuttua jopa hengenvaaraksi. Jos koneet pysähtyisivät, laiva voisi kaatua sivuaallokossa. Myös jos kallistuma olisi ollut enemmän kuin 20 astetta, kaatuminen olisi ollut melko väistämätöntä. Kello 14.15 toinen perämies ilmoitti pääkannella sijainneen takimmaisen Pendolino-junanvaunun ja osan konteista lähteneen liikkumaan. Sääkannen lastin kiinnityksiä parannettiin, mutta pääkannelle ei ollut asiaa turvallisuussyistä. Kävi myös ilmi, että junanvaunut saattaisivat liikkuessaan lyödä reiän aluksen kylkeen. Kello 15 Tradenin päällikkö antoi aluksella laivan jätöstä alustavan ilmoituksen, sillä miehistö oli hengenvaarassa. Ilmoituksen jälkeen alukselta lähetettiin myös kolme hätäsanomaa. Kylmäkonttialus M/S Dole Africa kuittasi yhden sanomista ja ilmoitti lähtevänsä apuun. Dole Africa oli 13 mailin eli 20,92 kilometrin päässä. Kello 17.45 päällikkö antoi laivan jättö -hälytyksen. Miehistö yhtä konemestaria lukuun ottamatta tuli komentosillalle. Koneiden yhä käydessä oli toivoa. Tuolloin yksittäiset aallot olivat jopa 10–15 metrin korkuisia, päällikön myöhemmin antaman meriselityksen mukaan yli 12-metrisiä. Tradenin päällikkö tiedusteli myös, olisiko mahdollista käyttää pelastushelikoptereita. Alus oli kuitenkin niiden toimintasäteen ulkopuolella, mikä masensi miehistöä. Kello 21:en mennessä kaikki junanvaunut olivat irronneet ainakin osittain.


title: M/S Notos

text: Aamulla 20. lokakuuta koko miehistöön alkoi vaikuttaa väsymys. Miehistöllä oli pelastautumispuvut päällä, ja kello 10 aikoihin he ilmoittivat haluavansa koettaa pelastuslautalla pelastautumista paikalle saapuneelle M/S Dole Africalle. Myös toinen laiva, M/S Duncan Island oli lähellä laivaa. Lautta kuitenkin täyttyi vedestä jo parista aallosta, kiinnitysköysi katkesi ja lautta oli menetetty. Jotkut olisivat halunneet koettaa toisellakin lautalla, mutta päällikön mukaan se oli säästettävä viimeiseen hetkeen.


title: M/S Notos

text: Pian tuuli alkoi heiketä ja Tradenin kallistuma pieneni 10 asteeseen. Alus suuntasi kulkunsa kohti koillista. Aamuyöllä 21. lokakuuta lasti oli viimein saatu kiinnitettyä uudelleen ja seuraavana päivänä alus pääsi omin moottorein Pohjois-Ranskan Le Havreen suojaan.


title: M/S Notos

text: Aluksen päästyä Le Havreen jäi täpärästi pelastunut miehistö taka-alalle, sillä materiaaliset vahingot kiinnostivat enemmän. Alus sai vaurioita muun muassa pääkannen rakenteisiin ja sääkannen lehmänsiltaan. Vaaratilanteessa laivan pääkannelta irtosi kontteja ja Pendolino-junanvaunuja. Lisäksi sääkannelta irtosi kontteja.


title: M/S Notos

text: Onnettomuustutkintakeskus aloitti 7. marraskuuta 2001 virkamiestutkinnan tapahtuneesta. Tutkijoina olivat merikapteenit Kari Larjo ja Tapani Salmenhaara. Asiantuntijoina toimivat tekniikan tohtorit Seppo Kalske ja Klaus Rahka. 14. joulukuuta 2001 Tradenin päällikkö antoi Turun käräjäoikeudessa meriselityksen. Onnettomuustutkinnassa tarkasteltiin ainoastaan lastinkiinnityksiä ja lastiin kohdistuneita voimia.


title: M/S Notos

text: Laivan kohtaaman kaltaiset myrskyt eivät ole poikkeuksellisia Atlantin valtamerellä syksyisin ja talvisin. Niitä syntyy keskimäärin yksi kuukaudessa.